c: text/html

text:
Iyo ubaye Nyampinga hari byinshi uba wararahiriye uzagezaho abanyarwanda kandi ukaba ufite n’abashinzwe kugenzura niba ibyo wiyemeje uri kubishyira mu bikorwa iyo utandukiriye cyangwa se ukitwara nabi hari ibihano byateganijwe ufatirwa.
Iyo ubaye Nyampinga hari byinshi uba wararahiriye uzagezaho abanyarwanda kandi ukaba ufite n’abashinzwe kugenzura niba ibyo wiyemeje uri kubishyira mu bikorwa iyo utandukiriye cyangwa se ukitwara nabi hari ibihano byateganijwe ufatirwa.
Ubusanzwe Nyampinga agomba kuba intangarugero mu mico no mu myifatire kugirango n’abandi bakobwa bamurebereho ndetse akarangwa n’indangagaciro z’abanyarwanda.
Ubwo yaganiraga n’itangazmakuru Ishimwe Dieudonné ukuriye ‘Rwanda Insipiration back up’ ari nayo itegura irushanwa rya Miss Rwanda yabajijwe niba hari ikintu cyatuma Nyampinga yamburwa ikamba burundu maze asubiza ko rwose bishoboka mu gihe Nyampinga agaragaje imyitwarire mibi mu gihe agifite ikamba.
- Ishimwe Dieudonne uhagarariye Rwanda Inspiration Backup
Yagize ati: “ Ni byo koko Nyampinga ashobora kwamburwa ikamba ndetse n’ibyo yarihanywe nabyo byose mu gihe bigaragaye ko yitwaye nabi, kwitwara na bi mvuga n’igihe yakoze ibihabanye n’umuco nyarwanda birimo nko kwiyandarika, gutwita ndetse no gukatirwa n’inkiko, icyo gihe ahita yamburwa ikamba n’ibyo yabihanywe nabyo.”
Naho ku kibazo cy’ibisonga bye iyo bigaragaweho ibyo twavuze haruguru ngo nabo bafite amategeko abahana ariko bitandukanye na Nyampinga w’u Rwanda.
Tubibutse ko igihembo cya Nyampinga w’u Rwanda ari umushahara w’ibihumbi Magana inani by’amafaranga y’u Rwanda( 800 000Frws) hakiyongeraho n’imodoka nshya ahita ahabwa ndetse n’ibindi yemererwa mu gihe acyambaye ikamba.
- Kimwe mu bihembo bikomeye bihabwa Miss Rwanda
Bruce MUSHUMBA
Ibitekerezo
Mujye mumenya ko twebwe nk'abantu,dufite ubushobozi buke.Muli iki gihe,biraruhije kumenya niba umukobwa yitwara nabi cyangwa neza.Kubera Technology,ubu umukobwa aryamana n'umuhungu cyangwa umugabo,ntihagire undi ubimenya. Niyo asamye,gukuramo inda biroroshye cyane.Ubu hali ikinini bagura muli Pharmacy ,kibuza gusama inda umaze gusambana.Ikindi kandi,KAPOTE zatumye ubusambanyi bworoha.Ba Nyampinga bo ku isi barasambana.Ngirango muzi ko ba Ex-Nyampinga bacu babyaye ibinyendaro.Gusambana byabaye umukino.Ntibikiri icyaha,ahubwo babyita GUKUNDANA.Nyamara bakajya mu nsengero ngo ni abarokore!!!Nta musambanyi uzaba mu bwami bw'imana (1 Abakorinto 6:9,10).Ntacyo bimaze kwishimisha igihe gito,hanyuma ukazabura ubuzima bw'iteka muli Paradizo dutegereje.Abantu bazaba muli iyo Paradizo,ni abantu batinya imana gusa. Kanda hano umusubize
Aha baratubeshye none c umwe wabyaranye na kavuyo ko yarakiri miss kuko ntihari haratowe undi umusimbura kuki batamwatse ibihembo yari yarahawe ngo yamburwe n'ikamba? Ahubwo hakunvikana ababantu benshi bavuga ko ntanka yaciy'amabere? Kanda hano umusubize

robotstxt: allowed

filter: keep


text:
Ikibazo cyari cyarabaye ingorabahizi cy’abaturage bo mu Murenge wa Mudende, Akagali ka Milindi bavugaga ko batazava mu masambu ya Ngirira Matayo kuri ubu kiri mu nzira zo gukemurwa.
Aba baturage bavugaga ko badashobora kuva mu masambu bahawe mu 1995, mu gihe uwitwa Hategekimana Michel ari we muzungura wa Matayo Ngirira yari afite ibyangombwa bimuha uburenganzira kuri ayo masambu angana na Hegitari 50.
Nyuma y’aho Perezida Kagame asuye Akarere ka Rubavu, Michel Hategekimana akamugezaho iki kibazo, kuri ubu ubuyobozi bw’Akarere bukaba bwemeza ko iki kibazo gisa n’icyabonewe umuti kuko Hategekimana Michel yemeye gutanga Hegitari 20 ziyongera kuri 30 aba baturage bafitiye uburenganzira ubu bakaba bagiye kuzisaranganya.
Hategekimana Michel we akazatwara Hegitari 30 hanyuma 50 zisigaye zigasaranganwa abaturage 67 bari barahawe ayo masambu ku buryo bwemewe n’amategeko.
Ndangizi Elias, umwe muri aba baturage yemeza ko we na bagenzi bishimiye uko bagiye gusaranganwa aya masambu, gusa ngo byabanje kubagora kubyakira kubona amasambu bamaranye imyaka 20 ari bwo bagiye kuyagabanya.
Aganira n’Izuba Rirashe yagize ati” Twishimiye iki cyemezo cy’ubuyobozi bw’Akarere ko bagiye kudusaranganya hegitari 50, ariko ntibyabaga byoroshye mu minsi ya mbere ubwo badusabaga kuva muri aya masambu kandi twarayahawe ku buryo bwemewe”
Yungamo ati “ Ndibuka bwa mbere badusaba kuva muri aya masambu twahise duhaguruka turitahira abayobozi tubasiga bicaye mu myanya ya bo bumiwe, ariko ubu nyuma yo kudusobanurira neza uko ikibazo kimeze tuzasaranganya ahasigaye”
Aya masambu yari aya Ngirira Matayo, utakiba mu Rwanda, umuvandimwe we Hategekimana Michel akaba ari we wayaburanye arayatsindira nk’ugomba kuzungura Matayo mu mwaka wa 2000 ariko akaba yarahawe hegitari 30 muri Mata 2016, izindi 20 akazirekera aba baturage ngo bazisaranganye.
Umuyobozi w’Akarere ka Rubavu wungirije ushinzwe ubukungu Murenzi Janvier, avuga ko muri iki cyumweru ku ya 20 Mata 2016 ari bwo aba baturage bazajya kugabana ubu butaka aho bazakoresha uburyo bwo gutombora.
Akomeza avuga ko haba ku ruhande rw’Abaturage ndetse n’uwatsindiye aya masambu bose banyuzwe n’icyemezo, n’ubwo ngo bwa mbere byabanje kugorana.
Murenzi ati “ Impande zombi zanyuzwe n’iki cyemezo gusa byadusabye kubanza gusobanurira byimbitse aba baturage kuko ntibyari biboreheye ku ikubitiro kubyakira bitewe n’igihe kinini bari bamaze bahinga aya masambu”
Kuri uyu wa Gatatu ku itariki ya 20 Mata ni bwo aba baturage bazasaranganya aya masambu bakazakoresha uburyo bwo gutombora.


text:
AKARERE KA NGOMA KAZAKORESHA AMAFRANGA Y’U RWANDA ASAGA MILIYARI 6 MUNGENGO Y’IMARI Y’UMWAKA WA 2010NA2011 MUBIKORWA BITANDUKANYE BITEZA IMBERE AKARERE N’ABATURAGE MURI RUSANGE .
Ibi ni ibyavugiwe munama yari ihuje Njyanama y’Akarere ndetse n’ abayobozi banyuranye b’ako karere harimo n’umuyobozi wako bwana NIYOTWAGIRA FRANCOIS, ubwo banagaragazaga imigo y’ibyo bazakora mu mwaka utaha .Uyu muhango ukaba wari witabiriwe na ministre w’umuco na sport Joseph HABINEZA. Nyuma yo kugaragarizwa ibikorwa biteguye gukorwa muri uyu mwaka wa2010-2011 na umuyobozi w,Akarere, birimo ibyinjizan’ibizasohoka bizatwara akayabo k’amafranga y’urwanda angana na 6.476.476.292 hiyongereyeho andi angana na553.608.304 yasigaye kuy’ingengo y,imari y,umwaka uzarangira ku 1/07/2010 ,abagize Njyanama bagaragaje impungenge bafite kubintu bimwe na bimwe bitagaragajwe mungengo y’imari y’umwaka utaha, nko kuba bataragaragaje inkunga yaterwa ishuri rikuru rya Kibungo INATEK,Kubirarane by’abahoze ari abakozi ba kigarama,kukibazo cy’ibura ry’amazi mu murenge waMutenderi kandi bigaragara ko imiyoboro ihagera, gusa hakaba hasigaye ikibazo cya moteur, ndetse banavuga kubagize Njya nama y’igihugu y’urubyiruko nayo itarashyizwe mu igenamigambi ry’uyu mwaka. Aha umyobozi w’akarere ka Ngoma yavuze ko impamvu batabishyize mu igenamigambi aruko bimwe biri munzira yo gukemuka ibindi nabyo bikaba byari byashyizwe mu ngengo y’uyu mwaka dusoza ,ngo hakaba n’ibyo bagiye kubanza kurebera hamwe mbere yuko iyi genamigambi izashyirwaho umukono na njyanama y’akarere.
Muri iyo nama kandi, Akarere ka Ngoma kagaragarije Njyanama y’akarere imihigo gafite muri 2010na2011 mbere na mbere berekana ibyagezweho: nko kubaka isoko rikuru rya Kibungo ,ikorwa ry,imihanda isaga 200 km,guhuza ubutaka ,kwerekana amashuri yubatswe n,ibini…..
Mumihigo y,umwaka utaha , ngo hazubakwa hotel hafi y’ako karere,guhuza ubutaka bungana na15.602ha buzaterwaho ibihingwa biteza imbere akarere aribyo :ibigori,umuceri,ikawa,urutoki ari nako ngo bashishikariza abaturage gushyira inyongera musaruro mumirima yabo kugirango bayibyaze umusaruro.Bazashishikariza abaturage gukorana n’ibigo by’imari,bafasha ba rwiyemeza mirimo gushinga inganda zinyuranye ,bazanashyigikira Centre z’ubucuruzi ziri KIBUNGO,REMERA naKAREMBO ari nako hubakwa izindi ,hazubakwa ikibuga cy,imikino iRUHINGA muri SAKARA.Muri uyu mwaka kandi ngo hazongerwa ibikorwa by’amazi n’umuriro w’amashanyarazi aho bitari banashyira imihanda ahantu hanyuranye ,hubakirwa abantu batishoboye bagera kuri 130, abafite Nakatsi bagera kuri 1.129 batuzwe muburyo bw’umudugudu.Mu buzima ngo bazihatira gushishikariza abaturage kuzamura umubare mu kuboneza urubyaro no kujya ari benshi mubwishingizi ubwo aribwo bwose ndetse no kwipimisha icyorezo cya sida.Muburezi hazongerwa ibyumba by’amashuri n’ubwiherero bwayo kandi bita kumashuri y’inshuke ,ibi bikajyana no guhugura abarimu.Naho mumibereho myiza n’Ubutabera ngo hazabaho gukangurira abaturage ibikorwa by’amatora NO GUTORA NEZA banabafasha kwikemurira ibibazo kimwe n’izindi nshingano z’Akarere.
Mubibazo byagaragayemo nk’iby’inanasi zera ari nyinshi nta soko, Ministri HABINEZA Joseph yatangaje ko ubu abahinzi bazo babonewe isoko muruganda rw’INYANGE, ariko asaba ubuyobozi gushaka n’andi masoko hirya no hino mu gihugu kuko ngo ubu umwero wazo ugera kuri toni150 ,yanabasabye gukorana nawe kugirango bakomeze gushaka ibyateza abaturage baho imbere anasabye ubuyobozi gukomeza kwerekaabaturage inzira nziza ibageza kumibereho myiza n’amahoro arambye kandi asaba urubyiruko gukura amaboko mu mifuka rugakora imirimo iteza igihugu imbere kandi narwo rwiteza imbere.
UWIMANA ROSETTE


text:
NOHELI (KU MANYWA) (Iz 52, 7-10, He1, 1-6, Yh1, 1-18)
“Imana imaze kubwira abasokuruza bacu kenshi no ku buryo bwinshi, ikoresheje abahanuzi, natwe muri iyi minsi turimo yatubwirishije Umwana wayo” (He1, 1).
Bavandimwe, uyu munsi turahimbaza umunsi mukuru wa Noheli. Uretse iminsi yo guhimbaza Iyobera rya Pasika buri mwaka, ntawundi munsi mukuru uruta uwa Noheli ariwo Kiliziya yibukaho ivuka n’ukwigaragaza kwa Nyagasani bwa mbere (IGMR N032). Amasomo Kiliziya yagennye kuri uyu munsi aragaruka ku ngingo imwe y’ingenzi: Imana yigaragarije umuryango wayo kandi irawukiza.Nitwishime kandi tunezerwe.
Mu Ivanjili, Yohani aratubwira ko Jambo yigize umuntu akabana natwe maze tukibonera ikuzo Umwana w’ikinege akomora kuri Se (Yh1, 14). Yohani akomeza atwereka ko Imana ari Urumuri n’ubuzima( Yh1,9.3.12-13). Yaje kugirango atumenyeshe urwo Rumuri kandi aduhe Ubuzima. Mukuvuka kwe, yavutse nk’abantu basanzwe. Mu kiraro i Betelehemu niho yaryamishijwe mukavure mu bukene bwose nk’ubwa bene muntu, ndetse atari abantu bose, ahubwo umuntu w’umukene kuko ntawundi mwanya ukwiye bari babonye aho bacumbika (Mt2,1-7). Imana rero yafashe uyu mubiri wacu yigiramo Umuntu. Ubu natwe ubwacu dushobora kubona umubiri Imana ubwayo yafashe kuko ari uyu mubiri wacu yahinduyemo Imana. Ibi rero bikaba bitugaragariza urukundo Imana ikunda bene muntu kugeza aho iza kwisanisha na we (uretse ku cyaha). Aliko ibyo ntibyatubuza kwibaza ikibazo: kuki koko Imana yigize Umuntu? Ese, kugirango icungure muntu byari ngombwa kubanza kwigira umuntu? Nta bundi buryo Yashoboraga gukoresha kugirango iducungure?
Imana yemera guca bugufi ikigira umuntu nuko yari ifite umugambi mwiza kuri bene muntu bose. Kandi nubu uwo mugambi iracyawukomeje. Imana ishaka ko Muntu akira ububi bwe bwose. Irashaka kudukura mu mwijima ikadushyira mu rumuri.Yafashe kamere muntu rero kugirango ishyikire muntu muri kamere ye hatarimo icyaha. Kubera ko Muntu agira intege nke mu gukora icyiza, Imana yisanishije nawe kugira ngo imwereke ko hari icyo ashoboye. Bityo Yigira Umunyantege nke mu banyantege nke igirango ihe muntu ubudahangarwa. Yigize umuntu urupfu rufiteho ububasha kugirango muntu nawe ahabwe ku budahangarwa n’urupfu ni ukuvuga ubudapfa. Yigize umuntu kugirango adusangize ku bumana bwayo. Ubu natwe, kubera nawe ntabwo tuzapfa buheriheri, ahubwo imibiri yacu izazuka igihe nikigera tuzabana nawe mu ngoma ya se ubuziraherezo. Ngiryo ishema ryacu! Ukwigira umuntu kw’Imana kwazamuye kamere yacu kuyigira nk’iyi’Imana ho gato bityo duhabwa ibyiza by’igiciro gihanitse twasezeranijwe kugirango twinjire muri kamere mana(“pet1,4). Nibyo umuririmbyi wa zabuli yahanuye igihe avuze: Mwene muntu ni iki kugirango ube wamwitaho? Rwose habuzeho gato ngo umunganye nk’imana” Zb8,5. Niyo mpamvu rero iryo shema dukesha Nyagasani ryo gusangira ikuzo nawe tutakagombye kuripfusha ubusa. Akaba ari ibyo Mutagatifu Lewo adushishikariza: « Wowe mukristu, menya agaciro kawe n’icyubahiro ufite. Nyuma yo guhabwa ingabire zo kugira uruhare kuri kamere mana, ntugasubire ku cyavu ukora ibidakwiriye ako gaciro ufite.»
Imana rero, « Koko yakunze isi cyane bigeza aho itanga umwana wayo w’ikinege igirango umwemera wese atazacibwa, ahubwo agire ubugingo buhoraho(Yh3,16). Imana Urukundo(1Yh4,8.16) muri kamere yayo, niyo mpamvu Jambo yigize Umuntu kugirango inyoko muntu yose igire uruhare kuri urwo rukundo rw’Imana. Ubu rero ubwo Imana yaje muri twe, agakiza karatwegereye kuruta mbere kuko « ikitashokeraga amategeko kuko intege z’umubiri zayacogozaga, Imana yaragishoboye igihe yohereje Umwana wayo mu mubiri usa n’icyaha ngo abe igitambo cy’icyaha(Rom8,1-4). Icyo twebwe, ku munsi nk’uyu wa Noheli duhamagarirwa ni ukwakira urwo rukundo twahawe kandi tukagira uruhare mukwakira uwo Mwana w’Imana uje atugana.
Yezu niwe Jambo w’Imana waje kutugaragariza Imana Data. Mbere yo kuvukira i Betelehemu, muntangiriro yabanaga n’Imana (Yh1, 1). Icyamuzanye nta kindi ni ukutugira abana b’Imana muri We kandi ubu koko turi bo( 1Yh3,1). Muri Batisimu duhinduka abana b’Imana muri Kiliziya. Niyo mpamvu, umuntu ashatse atakwirirwa yibaza impamvu, abantu benshi kuri Noheli bagira icyifuzo cyo kujya gusenga mu Kiliziya. Kuri Noheli abantu benshi, baritegura bagasubira mu kiliziya nyuma y’umwaka wose batajyayo kuko mu mitima yabo baba bafite ibanga. Iryo banga nta rindi nuko twese uko turi twahawe ku busendere bwa Yezu, tugirirwa ubuntu bugeretse kubundi (Yh1, 16) kandi kuko abamwakiriye bose yabahaye ububasha bwo guhinduka abana b’Imana (Yh1, 12). Ngiyo mpamvu muri Kristu, umuntu wese yakiriye uwo mukiro uturuka ku Mana Data. Nta mpamvu rero yo kuwurangarana umukiro wa bene ako kageni.
Ubwo rero twe twamenye Yezu, umucunguzi w’abantu bose, nimureke duhanikire icyarimwe ijwi ry’ibisingizo(Iz52,8) kuko twabonye Umukiza, Imana yigize Umuntu. Uhoraho Imana ya Israheli yagarutse muri Siyoni. Impande zose zabonye agakiza k’Imana yacu (Iz52, 10). Umwami w’amahoro, utangaza amahirwe (Iz52, 7) yaje kutwereka Imana kugirango tuyimenye by’ukuri mu kwemera no mu rukundo kuko ariwe « buranga bw’ikuzo ry’Imana n’ishusho rya kamere yayo »(He1,3). Aje kugirango aduhe amazi atanga ubuzima (Yh4, 10.14). None kugeza ubu nta bariyeri nimwe ikidutandukanya n’Imana. Iyo twumvishe Yezu mu Ijambo rye, tukamusanga mu sakaramentu ye, tukamuhabwa mu karisitiya, twunga ubumwe na We, nuko umugambi w’Imana Data wo kudukiza ukuzurizwa muri We. Nimuze rero tumuyoboke, tumukunde, tumukorere kandi tumukundishe n’abandi bataramumenya tubigiranye urukundo nyakuri. Ibanga nta rindi. Nimuze tunyure kuri Nyina w’Imana aturangire inzira y’ubusamo itugeza yo. Ubwo Imana ubwayo yemeye kmunyuraho, nimureke natwe twemere kunyura k’uwo Imana yakujije, ikamuha kuba Nyina w’Umwana wayo. Nitubigenza gutyo, nibwo tuzaba twijihije Noheli mu kuri no mu rukundo nyarwo.
NOHELI NZIZA KURI BURI WESE


text:
Imbuto zifitemo ibyiza byinshi ariko ku byerekeranye no kongera ingufu ngirakamaro mu gutera akabariro usanga benshi batabyitaho. Twifashishije inyandiko y’ Ikinyamakuru cyitwa Canora cyo muri Canada mu nimero yacyo ya 88, dusanga umuneke ufite ibyiza byinshi byatanga umusanzu mu kuryoherwa no gutera akabariro.
Muri iyi nkuru, turabagezaho ibintu bitanu umuneke ugiramo uruhare mu bijyanye n’ubuzima ndetse no mu byo gutera akabariro by’umwihariko.
1. Umuneke utera imbaraga zitangaje
Amasukari y’amoko atatu agize umuneke ashobora gutuma imineke ibiri gusa ya gros-michel iba ihagije kugirango umukinnyi akore imyitozo ivunanye mu gihe cy’iminota 90. Niyo mpamvu abakora umukino wo kwirukanka (athletes) usanga umuneke akenshi utabajya kure. Izo mbaraga rero ziba zikenewe no mu gihe cyo gutera akabariro dore ko ari igikorwa gisaba ko umubiri koko uba ufite ingufu zihagije.
2. Gufata umurego ku rwego rwiza, umuneke ushobora kubigiramo uruhare
Mu gutera akabariro usanga akenshi atari igikorwa cy’umubiri gusa dore ko no mu mutwe ari ingenzi kuba wumva umeze neza rwose. Umuneke rero urimo Potassium ihagije kuburyo ituma amaraso atembera neza mu mubiri. Kuba amaraso atembera neza, bituma ubwonko bwirukankana amakuru buyasakaza mu mubiri buwushishikariza guhagurukira icyo gikorwa cyo gutera akabariro dore ko burya iyo amaraso adatembera neza cyane cyane ku mugabo, usanga bigoranye ko igitsina cye cyafata umurego nk’uko bikwiriye.
3. Umuneke utuma ubwonko bukora neza
Kuba umuneke ukize cyane kuri Vitamine B, bituma udutsi duto cyane twitwa “nerfs” dukora neza, ibyo bigatuma ubwonko nabwo bukora neza. Kuba ubwonko bukora neza, ibyiyumviro no kumva ufite urukundo ruhagije biba bishoboka bityo bigatuma koko uwo muri kumwe wumva umwifuje kandi umukunze.
4. Umuneke ugira uruhare mu kugabanya agahinda kabangamira utera akabariro
Bitewe n’uko umuneke wifitemo cyane Potassium ituma amaraso atembera neza bityo oxygene ikagera hose kandi neza, mu gihe wumva ufite agahinda burya umubiri uta ingufu cyane (augmentation de taux métabolique). Ibi rero bigabanya cyane Potassium maze umubiri ukarushaho kumererwa nabi maze agahinda kakawubasha. Umuneke rero ni ingenzi mu bihe nk’ibyo bikomeye.
Hari abavuga kandi ko kuba inkende n’inguge zihora akenshi zigaragaza ibyishimo, mu biba byaziteye akanyamuneza n’umuneke urimo. Umuneke kandi ufasha umubiri mu bihe bikomeye dore ko wanafasha mu kugabanya kunywa itabi kuko urimo B6, B12, Potassium na Magnesium bishobora gutuma umuntu yiyumvamo akanyamuneza n’umubiri wamenyereye Nicotine ukaba wabasha kwihanganira kubaho idahari.
5. Umuneke ugabanya ibiro, kandi ibiro birengeje ntabwo bifasha mu gutera akabariro neza
Ubushakashatsi bwakozwe ku bantu 5000, bwagaragaje ko ababyibushye bikabije ari abantu bishwe n’umunaniro w’ubwonko (stress). Mu bushakashatsi bwakozwe hagaragaye ko abafite uwo munaniro amaraso aba atagenda neza ariko umuneke ugabanya ipfa no kurarikira cyane utuntu two kurya buri mwanya dore ko biri mu biza ku isonga mu bituma umuntu abyibuha cyane. Umuneke rero utuma umuntu atarengwa n’ipfa kuko utuma riguma ku rwego rumwe ritiyongera buri mwanya.


text:
ISOMO RYA MBERE
Igitabo cy’Umuhanuzi Ezekiyeli (Ezk 2, 2-5)
2Ijwi numvaga rikivuga, umwuka unyinjiramo, utuma mpagarara maze numva uwamvugishaga. 3Arambwira ati «Mwana w’umuntu, ngutumye ku Bayisraheli, kuri ibyo birara byanyigometseho. Bo n’ abasekuruza babo banyigometseho kugeza uyu munsi. 4Urwo rubyaro rufite umutwe ukomeye n’umutima unangiye; ndugutumyeho ngo uzarubwire uti ‘Ni ko Nyagasani Uhoraho avuze.’ 5Bakumva cyangwa batakumva, kuko ari inyoko y’ibirara, ariko nibura bazamenya ko barimo umuhanuzi.»
ZABURI (Zab 123 (122), 1-2a, 2bcd, 3-4)
Inyik/ Amaso yacu tuyahanze Uhoraho, dutegereje ko ari butugiriIe impuhwe.
Nubuye amaso ari wowe ndangamiye,
wowe uganje mu ljuru,
nk’uko abagaragu bahanga amaso
ibiganza bya shebuja.
Nk’uko umuja adakura amaso
Ku kiganza cya nyirabuja,
ni na ko natwe amaso twayahanze
Uhoraho Imana yacu,
dutegereje ko ari butugirire impuhwe.
Tugirire impuhwe, Uhoraho, tugirire impuhwe,
kuko twahagijwe agashinyaguro!
Tumaze guhazwa agasuzuguro k’abirasi,
n’agashinyaguro k’abikuza.
ISOMO RYA KABIRI
Ibaruwa ya kabiri Mutagatifu Pawulo Intumwa yandikiye Abanyakorinti (2 Kor 12,7-10)
Bavandimwe, 7kugira ngo ibintu bihanitse nahishuriwe bitantera kwirarika nashyizwe umugera mu mubiri, ari yo ntumwa ya Sekibi ngo ijye inkubita nirinde kwikuza. 8Ibyo byatumye nsaba Nyagasani gatatu kose ngo ayinkize. 9Maze aransubiza ati «Ingabire yanjye iraguhagije; kuko ububasha bwanjye bwigaragariza cyane cyane mu banyantegenke.» Ni yo mpamvu mpisemo kwiratira mu ntege nke zanjye, kugira ngo ububasha bwa Kristu bunyituriremo. 10Bityo mpimbarirwe mu ntege nke zanjye, mu bitutsi, mu mage, mu bitotezo no mu ihagarikamutima mbigirira Kristu. Kuko igihe cyose mba mfite intege nke, ari bwo nyine mba nkomeye.
IBANGONDIRIMBO RIBANZIRIZA IVANJILI (Lk4,18)
Alleluya Alleluya.
Nyagasani yohereje Yezu Umugaragu we,
Kugira ngo ageze ku bakene Inkuru Nziza y’agakiza.
Alleluya.
IVANJILI
+ Mariko (Mk 6, 1-6)
Muri icyo gihe 1Yezu ajya mu karere k’iwabo, abigishwa be baramukurikira. 2lsabato igeze atangira kwigishiriza mu isengero. Abenshi ngo bamwumve baratangara cyane bati «Biriya avuga byose abikura he? Buriya buhanga afite na biriya bitangaza akora, abikomora he? 3Uriya si wa mubaji tuzi mwene Mariya ; akaba umuvandimwe wa Yakobo na Yozefu, na Yuda na Simoni? Na bashiki be ntitubatunze?» Ibyo bibabera intandaro yo kumwanga. 4Yezu arababwira ati «Nta handi umuhanuzi asuzugurwa uretse mu gihugu cye, muri bene wabo no mu rugo iwabo.» 5Ntiyashobora kuhakorera igitangaza na kimwe, uretse gukiza abarwayi bakeya abaramburiraho ibiganza. 6Maze atangazwa no kutemera kwabo. Yazengurukaga insinsiro zihegereye yigisha.


text:
Abarokotse Jenoside bakize ibikomere biyemeje gufasha abakibifite
Abarokotse Jenoside yakorewe Abatutsi, nyuma y’inyigisho bahawe bakabasha gukira ibikomere bari bafite, biyemeje no kubivura abakibifite.
Bamwe mu barokotse Jenoside bagize ihuriro Abadateba, Kuri uyu wa 6 Mata 2016, ubwo basozaga amahugurwa y’iminsi itatu bari bamazemo, agamije gusana imitima no kwiyubaka, biyemeje kugira uruhare mu gufasha abagifite ihungabana muri iki gihe cy’icyunamo.
Madeleine Mukamuyango ni umwe muri bo, atangaza ko kubera amahugurwa babonye, bageze ku rwego na bo babasha gufata mu mugongo bagenzi babo bagifite ibibazo by’ihungabana.
Yagize ati “Twari twarashengaguritse ariko aya mahugurwa aratwubaka tukagira imbaraga, zo gusubira mu buzima busanzwe, hanyuma tukayavamo dufashe ingamba zo kujya gufasha abandi batarabasha gukira ibikomere batewe na Jenoside yakorewe Abatutsiâ€.
Francoise Mukandoli na we ni umwe mu bahuguwe, atangaza ko kuba bahugurwa bituma badaheranwa n’agahinda ahubwo bashaka ibyabateza imbere aho guhora bategeye amaboko ababafasha kandi bakabikangurira na bagenzi babo.
Yagize ati “Aya mahugurwa adufasha kwiyubaka, tukabasha no gufasha abandi, kandi bikadufasha kubaho mu iterambere ntiduheranwe no kwigunga, tukamenya gukora tukiyubaka n’abana bacu n’ingo zacu, aho guhora dutegereje abazaza kudufasha.â€
Umunyabanga Nshingwabikorwa w’Umurenge wa Gasaka John Bayiringire, umwe mu Mirenge 7 igize iri huriro, atangaza ko nyuma y’imyaka itanu iri huriro ribayeho ibipimo by’ihungabana bimaze kugabanuka kandi abahuguwe babigiramo uruhare.
Yagize ati “Buri mwaka tubona ko abahungabana bagabanuka, mbere wasangaga umuntu yigunze, adashaka kurya, gukaraba, gusenga, kwambara, adashobora kujya aho abandi bari, ariko ubu bamaze kwiremamo ikizere kuko bahawe amasomo yose kuburyo bafasha abandi.â€
Iri huriro rikaba rihuriwemo n’abarokotse baturuka mu Mirenge ya Kamegeri, Gasaka, Cyanika, Mbazi, Tare, Kibirizi na Kitabi, aho biteguye kugira uruhare muri iki cyunamo cyo kwibuka ku ncuro ya 22 abazize Jenoside yakorewe Abatutsi muri Mata 1994.


text:
Mu gihe utegura ubukwe, ni kenshi uhitamo decoration wakora, ugatekereza ku mabara yaba ayigize ariko abatari bacyeya bahitamo decoration yiganjemo ibara ry’umweru.
Iyi ni decoration igizwe cyane cyane n’indabo zera, harimo umutuku mucye cyane n’icyatsi. Ni decoration irimo amabara agaragaza ibyishimo, n’urukundo ndetse n’agasusuruko.
Iyi decoration ishobora kuba yakoreshwa mu gihe cyo gusaba no gukwa, ikaba kandi yanakoreshwa mu gihe cy’ubukwe nyirizina.
Iyi igaragara kuri iyi photo ni imbere aho abageni bicara, bikaba bishoboka cyane ko hakorwa n’aho abandi basanzwe bicara (abitabiriye ibirori) bitewe n’uko bangana , hakaba haba ku decora intebe, gushyiraho ama tapis byose bitewe n’uko wabihitamo.
Gabliella Decor ihugukiwe cyane na decoration z’ubukwe, iyi ni imwe muri nyinshi bakora neza, ukaba wabahamagara cg ukabandikira kuri whatsapp kuri 0782878242 / 0786520513 / 0727152072 ugakora Booking!!
.
Ushobora kubasanga aho bakorera mu isoko rya nyarugenge, igorofa rya 2 (Floor 2) umuryango wa 60,
Gabliella Decor ihaye ikaze kuri mwese mwitegura kurushinga n’ibindi birori bitandukanye.


text:
UBURYO BWA KABIRI BWO GUSHIMA IMANA. Pastor Gatanazi
INTEGO : UBURYO BWA KABIRI BWO GUSHIMA IMANA
1 abatesalonike 5 :18, mu bibaho byose muhore mushima, kuko ari byo Imana ibashakaho muri Kristo Yesu.
Yobu 1 :20-22 , Maze Yobu aherako arahaguruka ashishimura umwitero we, arimoza yikubita hasi arasenga ati 21.“Navuye mu nda ya mama nambaye ubusa, nzasubira mu nda y’isi nta cyo nambaye. Uwiteka ni we wabimpaye, kandi Uwiteka ni we ubintwaye. Izina ry’Uwiteka rishimwe.” 22.Muri ibyo byose Yobu ntiyakoze icyaha, haba no kubiherereza ku Mana.
Ejo twavuze ko abantu batakibuka imirimo y’Imana cyangwa ntibahe agaciro ibyo Imana yabakoreye, ugasanga mu nsengero hashima gusa abakoze ubukwe, ukibaza niba aricyo gitangaza cyonyine Imana yakoze. Satani akoresha ubwoba n’isoni zo gushima. Kandi ubwoba ni icyaha. Hari n’abandi bamaze imyaka mu itorero bumva baramenyereye byose, bigatuma badashima. Abatazi kuzirikana ibyo Imana yabakoreye bikururira umujinya w ‘Imana.
Umubwiriza yaravuze ngo habaho umunsi wo kuvuka n’uwo gupfa ; umunsi wo guseka n’uwo kuboroga, ariko mu bibaho byose tugomba guhora dushima, wahura n’ibinezeza cyangwa wahura n’ibisharira.
Iyo abantu bahuye n’ibibasharira kenshi bakura Imana ku ntebe yayo, bakahicaza Satani , bakumva ko byose byatewe na Satani, bagatangira kumukuza, bakamuha ubushobozi adafite ; nyamara Yesu yashyize Satani munsi y’ibirenge byacu. Gushima Imana si ukuvuga gusa ibitangaza yakoze, niyo ntabyo yaba yakoze, tuyishime kubera imiterere yayo.
Yobu bamubwiye ko abana be bapfuye n’ubutunzi bwe bwashize, ntiyabiherereza Satani, ahubwo arahaguruka ashima Imana, aravuga ati Imana niyo yabimpaye none irabyisubije, nta jambo ribi ryavuye mu kanwa ke.
Hari irindi kosa rijya rikorwa mu itorero, ugasanga umuntu amaze icyumweru cyose avuga ukuntu yakoranaga na Satani, n’ibibi bakoreraga abantu, ugasanga ari ugukuza Satani ; barangiza ntibanashyireho icyumweru cyo kuvuga imbaraga z’Imana, uko ikomeye, iburizamo imigambi ya Satani. Bakirengagiza ko nta kintu na kimwe gica mu rihumye Imana, byose iba ibizi, ibitugeraho byose iba yabyemeye, kandi byose ni mu nyungu zacu.
Abaroma 8:28, Kandi tuzi yuko ku bakunda Imana byose bifataniriza hamwe kubazanira ibyiza, ari bo bahamagawe nk’uko yabigambiriye,
Ingaruka zo kudashima Imana
Abaroma 1:21-23, 21kuko ubwo bamenye Imana batayubahirije nk’Imana, habe no kuyishima, ahubwo bahinduka abibwira ibitagira umumaro, maze imitima yabo y’ibirimarima icura umwijima. 22.Biyise abanyabwenge bahinduka abapfu, 23.maze ubwiza bw’Imana idapfa babuhindura ibishushanyo by’abantu bapfa, n’iby’ibiguruka, n’iby’ibigenza amaguru ane, n’iby’ibikururuka.
kudashima ni icyaha. Kuko aba bantu bamenye Imana ntibayubaha, ntibanayishima, bahinduka ibirimarima, bituma Imana ibareka, ngo bakore ibyonona.
Iyo utabasha gushima Imana muri byose, habaho idolaterie (gusenga ibigirwamana). Nawe ubwawe wakwibera ikigirwamana igihe cyose wumva ko ibyo wagezeho byose ari imbaraga zawe, ukajya wivuga ibigwi cyangwa ukaramya inshuti zawe wumva ko arizo zagushoboje kugera kubyo ufite.
GUSHIMA IMANA NI ITEGEKO KU BAMENYE IMANA.


text:
Kugira ngo umuntu agumane ingufu za gisore, hari ibyo asabwa gukurikiza, kuko umubiri ari nk’indi mashini yose, ukubanira uko uwubaniye.
Dore bimwe mu biribwa byagaragajwe n’ubushakashatsi ko bifasha umubiri kugumana imbaraga n’itoto bityo ntusaze vuba kandi ugahorana imbaraga :
1. Amavuta ya “Olive”:
Hashize imyaka 40, abashakashatsi mu mbonezamirire bemeje ko amavuta akomoka kuri Olive arwanya ku buryo bugaragara indwara zifata imyanya y’ubuhumekero ndetse na Kanseri. Ayo mavuta akomoka ku gihingwa cya “Olive”, akarwanya gusaza imburagihe aho umuntu agumana ubusore. Si ibyo gusa kuko ngo arwanya n’umubyibuho ukabije bita “Obésité”.
2. “Yaourt”:
Mu myaka ya 1970, igihugu cy’Uburusiya, cyavugaga ko aricyo gifite umubare munini w’abantu bari bafite imyaka igera ku 100 ndetse inarenga. Ibanga ryabo rero nk’uko babitanzemo ubuhamya ni Yaourt kuko ngo itajya ibura mu mirire yabo. Ibyo biterwa ni uko muri Yawurute hagwiriyemo Kalisiyumu irwanya “Ostéoporose”(indwara yibasira abantu bageze mu bukure) kandi hakanabonekamo “Probiotiques”, ifite uruhare runini mu kurwanya indwara zibasira amara, zishingiye ku kigero cy’imyaka y’ubukure umuntu aba afite.
3. Amafi:
Mu myaka ya 1980, abashakashatsi b’abahanga mu mbonezamirire batangiye kwibaza impamvu abaturage b’igihugu cya Alaska bitwa « Inuits »batajyaga bafatwa na rimwe n’indwara z’ubuhumekero. Abo bahanga baje kuvumbura ko nta rindi banga ryabo kugumana itoto no kutarwaragurika uretse gushingira ku mubare munini w’amafi barya. Amafi akaba ari isoko y’ibyo bita « acides gras », irwanya indwara zo kuziba kw’imiyoboro y’amaraso ndetse igatuma n’umutima ukomeza gutera neza.
4. Shokola:
Chocolat, hamwe n’ibindi bikomoka ku giti cya Cacao bibonekamo “flavonoides” zifasha cyane ku mikorere myiza y’imiyoboro y’amaraso no gukora neza mu gukingira indwara z’imitima, diyabeti y’ubwoko bwa kabiri ndetse n’indwara z’impyiko.
5. “Noix de coco, cyangwa coconut”:
Ubushakashatsi butandukanye bwagaragaje ko abantu barya imbuto zitwa “Noix” bafite amahirwe yo kutarwaragurika, dore ko izo mbuto ari isoko y’intungamubiri zisa n’izikomoka ku gihingwa ya Olive kuko ngo zikungahaye cyane ku mavitamine, ku myunyu ngugu n’ibindi bituma umuntu agumana imbaraga za gisore.
6. Divayi (Wine):
Kunywa ibinyobwa bisembuye mu rugero, ngo bikingira indwara zimwe na zimwe z’umutima, diyabete ndetse ngo no kubakunda kwibagirwa cyane, nabo ngo irabafasha. Hakurikijwe ubushakashatsi bwakozwe, ndetse bugakorerwa ku nyamaswa, basanze divayi itukura igwiriyemo ibintu byinshi bituma ingirirangingo zidasaza vuba. Ibyo bigatuma umuntu ahorana uruhu rutoshye ari nacyo kimenyetso nyamukuru cy’uko umuntu aba atarasaza.
Nk’uko bitangazwa n’urubuga rwa interinete Doctissimo .fr, ni ngombwa cyane kandi kwitabira imirimo ngororangingo (sport), ubwinshi sibwo ngombwa ahubwo ngo guhozaho gahunda idahinduka uburyo iyo sport ikorwamo. Ni byiza kandi gufata indyo ikungahaye ku ntungamubiri zirimo imbuto, imboga rwatsi, ibinyampeke n’izindi ndetse hakagabanywa ibiribwa bigwiriyemo “Karori” cyane cyane bigwiriyemo amasukari.


text:
Ese imitsi ifite akahe kamaro mu mubiri w’umuntu?
HABAKUBAHO” Ubusanzwe umuntu agira imitsi irimo amoko abiri ariyo ishinzwe kujyana amaraso ikanayagarura n’indi ishinzwe kujyana amakuru mu mubiri wose kugirango niba wenda umuntu asitaye ubwonko buhite bubimenya ako kanya, urwo rugendo rwo guhana amakuru rutangwa n’imitsi”
Ni izihe ngaruka zishobora kugaragara ku muntu ufite ikibazo cy’imitsi?
HABAKUBAHO” Iyi mitsi yose rero ishobora kugira ibibazo bitandukanye birimo kwipfundika kw’amaraso, guhorana imbwa mu maguru, umugongo wa hato na hato, za rubagimpande, umutwe udakira, kubura ibitotsi, kudafata mu bwonko, aghinda gakabije, umunaniro udasanzwe”
Ese umuntu warwaye imitsi ashobora gukira?
HABAKUBAHO” Birashoboka cyane ko umuntu ufite ikibazo cy’imitsi yakira kuko muri relax life center dufite uburyo bwihariye bwo kuvura umuntu dukoresheje reflexology massage,n’ubundi buryo bwo gukangura imitsi isinziriye bigatuma imvubura zongera gukora neza mu mubiri w’umuntu ndetse n’abasirikare b’umubiri bakiyongera
Iyo tumaze gukora ibyo byose umuntu ntakire neza, dufite imiti dutanga ku buryo umuntu akira mu gihe gito cyane”
Ni iki umuntu yakora kugira ngo yirinde ibibazo by’imitsi?
Kugirango umuntu yirinde ibibazo by’imitsi, ni byiza kwambara inkweto ziciye bugufi ,kwicara wemye umugongo ufashe ku ntebe neza, kwirinda umubyibuho ukabije, gukora imyitozo ngororangingo nko gusimbuka umugozi n’ibindi


text:
ISOMO RYA MBERE
Isomo ryo mu gitabo cy’Umuhanuzi Hozeya (Hoz 8, 4-7.11-13)
Uhoraho aravuze ati 4“Abayisraheli biyimikiye abami batambajije, bishyiriraho n’abatware jyewe ntabizi. Bariremera ibigirwamana muri zahabu na feza yabo, bakikururira batyo kurimbuka. 5Samariya rero, ikimasa cyawe ndagihigitse ! (Koko uburakari bwanjye bwabagurumaniye : mbese bazanga gusukurwa kugeza ryari ?) 6Cyakomotse muri Israheli gikozwe n’umunyabukorikori, kikaba rero atari Imana. Ni yo mpamvu ikimasa cyo muri Samariya kizahinduka ishingwe. 7Babibye umuyaga, bazasarura serwakira; bameze nk’ingano zitagira amahundo, ntizivemo n’ifu, n’aho kandi yabonekamo yaribwa n’abanyamahanga. 11Efurayimu yagwije intambiro zo kuvanaho ibyaha, none dore zayibereye impamvu yo gucumura kurushaho. 12N’aho nayandikira ingingo igihumbi mu mategeko yanjye, babifata nk’aho ari ikintu cy’icyaduka ! 13Bakunda kuntura ibitambo no kurya inyama zabyo, nyamara jye Uhoraho, ntibinshimisha. Kuva ubu nzakomeza kwibuka amakosa yabo, mbaryoze ibyaha byabo, basubire mu Misiri.”
ZABURI (Zab 115 (113B), 3-4, 5-6, 7-8a, 9.11)
Inyik/ Mwebwe muryango w’Imana, nimwiringire Uhoraho.
Imana yacu iba mu ijuru,
icyo ishatse cyose ikagikora.
Ibigirwamana byo si ikindi, ni feza na zahabu,
ni ibintu byabumbwe n’intoki za muntu.
Bifite umunwa, ariko ntibivuge,
bikagira amaso, ariko ntibibone;
bifite amatwi, ariko ntibyumve,
bikagira amazuru, ariko ntibihumurirwe.
Bifite ibiganza, ariko ntibikorakore,
bikagira n’ibirenge, ariko ntibigende;
nta jwi na busa riva mu muhogo wabyo.
Naho mwebwe, bana ba Israheli, nimwiringire Uhoraho :
ni we muvunyi wanyu n’ingabo ibakingira !
Namwe abatinya Uhoraho, nimwiringire Uhoraho :
ni we muvunyi wanyu n’ingabo ibakingira !
IBANGONDIRIMBO RIBANZIRIZA IVANJILI (Yh 10, 14)
Alleluya Alleluya
Nyagasani Yezu, Mushumba mwiza, turi abawe :
yobora umuryango wawe ku masoko y’ubugingo.
Alleluya
IVANJILI
+ Matayo (Mt 9, 32-38)
Muri icyo gihe, 32bazanira Yezu umuntu wahanzweho na roho mbi yamuteraga kuba ikiragi. 33Roho mbi imaze kwirukanwa, icyo kiragi kiravuga. Rubanda baratangara bati “Nta bintu nk’ibi byigeze biboneka muri Israheli !” 34Abafarizayi bo baravuga bati “Sekibi, umutware wa roho mbi, ni we yirukanisha roho mbi.”
35Yezu yazengurukaga imigi yose n’insisiro yigisha mu masengero yabo, akwiza Inkuru Nziza y’Ingoma, ari na ko akiza icyitwa indwara n’ubumuga bwose. 36Abonye iyo mbaga y’abantu abagirira impuhwe, kuko bari barushye kandi bameze nk’intama zitagira umushumba. 37Nuko abwira abigishwa be ati “Imyaka yeze ni myinshi, ariko abakozi ni bakeya; 38nimusabe rero Nyir’imyaka yohereze abakozi mu mirima ye.”


text:
Abakundana ngo ntibakwiye kwizihiza "Saint Valentin" umunsi umwe gusa
Umuririmbyi Butera Knowless ahamagarira abakundana guhora bereka abakunzi babo urukundo aho kurubereka ku munsi w’abakundana gusa, “Saint Valentin”.
Yabitangaje ubwo yari amaze gufatanya n’abafana be kwizihiza umunsi w’abakundana, Saint Valentin, wabaye ku wa kabiri tariki ya 14 Gashyantare 2017.
Knowless asanga abakundana batagombye kwizihiza Saint Valentin umunsi umwe gusa. Ahubwo ngo urukundo rwabo rukwiye guhora rukura kandi bakihanganirana.
Agira ati “Ntabwo Saint Valentin ikwiye kuba umunsi umwe, ni byiza ko abakundana bajya berekana urukundo rwabo igihe cyose, aho bitagenze neza hakaba kwihanganirana.”
Knowless yavuze ko azakora ibishoboka byose urukundo rw’abafana be rugakomeza gusagamba, abicishije mu bihangano bye.
Ati “Nta kinshimisha nko kuba abafana banjye bishimye, ni byiza kuba wishimira uwo ufana kandi ndi hano ku isi kugira ngo mbashimishe kandi mbahishiye byinshi bizatuma urukundo rwabo rudakonja.”
Knowless yari amaze igihe atagaragara mu bitaramo nta n’ibihangano bye bigaragara nyuma gukora ubukwe akaza no kwibaruka.
Avuga ko ariho ategurira abakunzi be ibihangano bitandukanye ndetse akanabizeza kuzumva itanduniro ry’ibyo agiye kubagezeho n’ibindi byose bigeze kumva.
Ati “Abakunzi banjye bazishimira byinshi ngiye kuzabagezaho kuko bitandukanye n’ibyabanje hari indirimbo nyinshi n’ibitaramo byinshi.”
Knowless yasabanye n’abafana be ku munsi w’abakundana babyinana indirimbo zirimo “Nzaba Mpari”, “Reka ngukunde”, “Ko nashize”, “Baramushaka”.
Ikindi ni uko mu minsi ishize yosohoye indirimbo nshya yitwa “Ujya unkumbura”.
Ibitekerezo ( 3 )
Knowless arashoboye kbs mama or jtm byinci
Knowless arashoboye cyaneeeeeeeeee uyumwaka nuwamateka gsaaaaaa
Ooooh! We love you butera wacuuuuuuuuuuuuu!!!!!!! Twifuza kukwigiraho byinshi nukuri


text:
Abazi Bibiliya cyangwa inkuru z’umwami Sawuli na Dawidi, babonamo “ubutwari” n’ “ishyari” mu nkuru z’aba bagabo. Bakabona kandi “guhigwa” no “guhunga”; “kugambana” no “kugambanirwa”; gushaka kwica uwaguhunze kandi wagufashije byinshi, no “gushaka kwicwa n’uwo wahunze utigeze uhemukira” n’ibindi byinshi bigaragara mu mateka y’abagabo bafatanyije urugamba, bakagera ku cyo bashakaga ariko nyuma umwe agahiga undi.
Nk’uko twatangiye tubivuga, umwami Sawuli agereranywa na Kagame; Sawuli akaba yari yirimitswe n’umusaza Samweli, bivugwa ko yari umunyabwenge cyane nk’uko Kagame yashyizweho n’umusaza Museveni benshi bemeza ko ari umunyabwenge cyane(“1Sam.10”).
Kandi nk’uko Sawuli yatunguwe no kuba umwami, na Kagame byaramutunguye kujya mu mwanya wa Rwigema kuko atigeze abitegura, mu bantu bagombaga gusimbura Rwigema ntabwo Kagame yatekerezwaga.
Amaze kwima Sawuli yatewe n’igihangange cy’umufilistiya witwaga Goriyati, biba ngombwa ko yitabaza abantu b’abahanga mu ntambara, haboneka Dawidi, ariwe waje guhirika Goriyati (1Samuel 17); maze abasirikare ndetse n’abaturage bose batangira gukunda Dawidi batangira no kumuririmba, Dawidi waje kuba umugaba mukuru w’ingabo za Isirayeli, yakunzwe cyane n’abasirikare be ndetse n’abaturage. Ariko rero urwo rukundo yakunzwe rwatumye Sawuli agirira ishyari Dawidi ndetse ashaka kumwica (1Samuel 18, 6-16).
Kimwe na Sawuli, Kagame akimara kugera k’ubutegetsi ntabwo yakunzwe cyane n’abasirikare kubera kubafata nabi, kubakubita ndetse bavuga ko n’abasirikare bakuru atatinyaga kubakubita inshyi nk’abana, abamurushaga igisirikare ndetse bakuru kumurusha haba mu myaka cyangwa se mu kazi.Gen Kayumba abamuzi bavuga ko ari umugabo ucisha macye cyane yaje gukundwa cyane n’abasirikare ndetse n’abasivili bari bakomeye muri FPR, kubera ko ariwe bisangagaho kandi baganyiraga akarengane n’itotezwa rya Kagame.
Igitugu no kudashyikirana kwa Kagame byatumye abasirikare benshi n’abasivili bari muri FPR, bisanga kwa Gen Kayumba wabakiranaga urugwiro ndetse bakabona ko atandukanye cyane mu miterere n’imitekerereze na Kagame, nk’uko Sawuli yaratandukanye cyane na Dawidi.
Kubera kwisangwaho n’abantu batandukanye ndetse no gukundwa n’abasirikare n’abasivili cyane abahoze muri FPR, byatumye Kagame yanga urunuka Gen. Kayumba ndetse amushinja kwikundisha ku basikare no kubacamo ibice.
Abakurikiranira hafi amateka ya Kagame, mu gihe Politiki yari ikomeye cyane, Pasteur Bizimungu amaze kugira amakimbirane na Kagame, n’abandi nka Twagiramungu, Pierre Celestin Rwigema bose bari ba Minisitiri w’intebe, Sebarenzi Joseph Kabuye akaba arahunze, Assiel Kabera akicwa, n’abandi basivili n’abasirikare benshi batangiye FPR kandi bakomeye bari batangiye kugirana ikibazo na Kagame bagahitamo gufata iy’ubuhungiro kubera ibitekerezo byabo, kutavuga rumwe nawe.
Icyo gihe kandi nibwo ubwoba bwo gukundwa kwa Gen. Kayumba bwamubanye bwinshi maze ahitamo kwigizayo bamwe mu basirikare bakuru, bamwe banakurwa mu gisirikare: Col Ngaga, Col Ndugute, Col Bagire, Lt Col Rutahisiri, Col Nyamuragwa, Col Dodo, Col Musitu n’abandi. Aba bose n’ikipe y’abasirikare ba cyera bari bakomeye batangiye guhura n’ikibazo, mu gihe Kagame yari amaze kubona ko atagikunzwe mu gisirikare.
Yahisemo rero kubaka indi kipe ye nshya, azamura abari bakiri bato mu gisirikare ndetse n’abemeye kumuhakwaho, ni cyo gihe cya Gen Kabarebe, Gen Jack Nziza, Ibingira, n’abandi, agamije gusenya ikipe yari isanzwe ho y’abasirikare bakuru, kuko yabonaga ashobora kuba atagikunzwe n’abasirikare bakuru ndetse n’abato. Ibyo byose yabikoraga kugira ngo asenye igice yitaga icya Gen. Kayumba, kuva 2001 nibwo abasikare badashakwa bashyirwaga mu gice cya Gen Kayumba.
Sawuli rero abonye ko Dawudi akunzwe cyane yatangiye gucura umugambi wo kumwica, ariko kuko Dawidi yari azi kubana ndetse akaba yarakundanaga n’umuhungu bwite wa Sawuli witwaga Yonatani, Dawidi yaburirwaga buri munsi, uko Sawuli yapangaga umugambi wo kumwica kugeza amuhunze(1Sam, 19, 20). Gen Kayumba nawe bivugwa ko Kagame akimara kumwikanga kubera gukundwa, yatangiye kumugendaho ndetse no gushaka kumwikiza ariko kubera ko yari akunzwe cyane yakomeje kugira amahirwe yo kuburirwa n’abasirikare.
Kimwe na Dawidi ibi byarakomeje kugeza ubwo amuhungiye ku munota wa nyuma naho ngo aburiwe n’abandi basirikare nk’uko Dawudi yaburiwe. Ikindi Dawidi akimara kugera mu buhungiro ntabwo Sawuli yigeze amwihanganira yakomeje kumugirira ubwoba, kugeza ubwo atangiye kumushyiraho ingenza zo kumuhitana, ngira ngo inkuru ni ndende cyane yerekana uko Sawuri yahize Dawidi ariko Imana ikomeza kurinda Dawudi ntiyicwa n’inkota ya Sawuli (1Sam 23, 24).
Kagame nawe rero ntabwo yigeze aruhuka gushaka uburyo Gen Kayumba yagaruka mu bubasha bwe, amakuru ya vuba yerekana uburyo yarasiwe muri Afrika y’epfo ariko Imana ikinga ukuboko nubwo bitaremezwa ko Kagame yaba yarabigizemo uruhare koko; usibye amamanda yajyiye asohorwa amusabira gutabwa muri yombi n’ubutabera bw’Afrika y’Epfo.
Ikindi gitangaje cyane n’uburyo Dawidi yashoboraga kwihisha Sawuli kandi yari yaramutangatanze hose, ariko kuko Imana yari imufiteho umugambi wo kuzaba umwami wa Isirayeli, yakomeje kumurindira mu gihugu cy’ubuhungiro kugeza abaye umwami nk’uko isezerano ryabivugaga(1Sam 23: 7-28).
Dawudi kandi akimara guhunga, Sawuli yishe ndetse atoteza zimwe mu shuti za Dawidi zari zisigaye mu gihu (1Sam 22, 6-23). Kagame nawe kimwe na Sawuli, ihunga rya Gen Kayumba rya kurikiwe no guhiga abantu bose bacyekaga ko ari inshuti ze; ingero ni nyishi uhereye kuri murumuna we Lt Col Rugigana. Ubu hakaba harimo guhigwa abanyamakuru, abayobozi batandukanye, abaturage basanzwe, abacuruzi n’abandi, bamuzira kandi bamwe bataranavugana nawe, ariko ubwoba bwa Kagame nk’ubwa Sawuli bukaba bukomeje gutuma abantu benshi baharenganira bazizwa Gen Kayumba bataraca n’iryera mu buzima bwabo.
Kimwe na Dawudi, Gen Kayumba rero nubwo tutaramenya ko Imana yamuhaye amavuta yo kuzayobora u Rwanda ariko icyagaragaye ni uko mu iraswa rye habaye ukuboko kw’Imana gukomeye cyane kuko uwamurashe ntawundi wari ufite imbunda ngo amurwanye, kandi bararebanaga ariko ananirwa kumwica, ndetse amakuru twumva avuga ko imbunda yamurasaga barwana yagezeho rwose yanga kurasa ku munota wanyuma agiye kumurangiza.
Biracyakomeza………..!
Rukundo William


text:
Jan 14, 2018 admin Ubusesenguzi 0
Iyo utembereye hirya no hino mu madini n’amatorero, usanga ururimi ari ikintu kidahabwa umwanya n’agaciro na gake, kugeza ubwo abarukoreshereza mu nsengero barugoreka nkana mu buryo bw’amafiyeri kugira ngo baryoshye imvugo zabo!
Ni kenshi kandi usanga abanyamadini bigisha ijambo ry’Imana ku maradiyo, ku mateleviziyo, mu biterane n’ahandi, ariko wakurikirana imvugo zabo ugasanga zitarimo ukubahiriza amabwiriza y’imivugire y’ururimi rw’ikinyarwanda.
Mu nama y’umushyikirano iherutse, nibwo Perezida wa Repubulika Paul Kagame yasabye abanyamadini kimwe n’izindi nzego bireba, gutanga umusanzu mu gusigasira no kwigisha neza ikinyarwanda cyane cyane mu rubyiruko n’abayoboke babo. Nibyo koko, kuko abanyamadini bari mu bavuga rikijyana kuko bahura n’imbaga nyamwinshi kenshi mu cyumweru kandi ibyo bavuze bigafatwa nk’ihame.
Gusa, njye mbona abanyamadini bakeneye nabo andi masomo cyangwa se amahugurwa yihariye kugira ngo ibyo bavuga binyuze mu mbwirwaruhame bijye biba byizewe ko bikubiyemo inyigisho zinoza imivugire y’ururimi rw’ikinyarwanda aho gukomeza kurwahuranya baruhuhura kandi bibwira ko bari mu kuri nkuko tubibona henshi.
Iyaba abanyamadini bategekwaga kujya bagena umwanya byibuze w’iminota 10 mu mwanya w’amasaha menshi bamara bahagaze imbere y’abayoboke babo, bakawukoresha bigisha imivugire y’ururimi rw’ikinyarwanda. Baramutse bahawe amagambo yanditse neza cyangwa se bagahabwa ubundi butumwa bw’urukurikirane runyuze mu nyigisho, byatanga umusaruro. Naho gutegereza ko ubwabo bazibwiriza kwigisha uru rurimi, byazarangira ari agatereranzamba.
Urwego rw’igihugu rushinzwe Ururimi n’Umuco ruramutse rubahurije hamwe rukabasaba uyu musanzu, ariko rugategura integanyanyigisho yitondewe, mbona byatanga umusaruro wihuse. Niba bidakozwe ku buryo buri umwe muri bo abasha kumva ko ari inshingano ze, tuzasanga ubusabe Umukuru w’igihugu yabagejejeho bwarabaye amasigarakicaro kuko benshi muri bo batazi amategeko agenga imivugire y’ururimi rw’ikinyarwanda.
Peter Ntigurirwahappy wheels
Webmaster
Jan 18, 2018 0Share this on WhatsApp Kuwa 17/01/2018 nibwo Musenyeri Rwaje Onesphore yasimbuwe ku mwanya wo kuyobora Itorero Anglikani mu Rwanda nyuma y’uko hari hamaze gutorwa Bishop Dr Laurent Mbanda. Aha, Musenyeri Rwaje Onesphore yari acyuye igihe kigenwa n’amategeko ndetse aninjira mu kiruhuko cy’iza bukuru akaba yaratangiye kuyobora iri Torero kuva mu mwaka wa 2011 ubwo yasimburaga Bishop Emmanuel […]
Jan 18, 2018 0Share this on WhatsApp Kuwa 17/01/2018 nibwo Musenyeri Rwaje Onesphore yasimbuwe ku mwanya wo kuyobora Itorero Anglikani mu Rwanda nyuma y’uko hari hamaze gutorwa Bishop Dr Laurent Mbanda. Aha, Musenyeri Rwaje Onesphore yari acyuye igihe kigenwa n’amategeko ndetse aninjira mu kiruhuko cy’iza bukuru akaba yaratangiye kuyobora iri Torero kuva mu mwaka wa 2011 ubwo yasimburaga Bishop Emmanuel […]
Jan 08, 2018 0Share this on WhatsApp Mu rwego rwo gufasha abatuye umujyi wa Kigali gutangira neza umwaka wa 2018 bari mu bihe byiza mu buryo bw’umwuka, Itorero Methodiste Libre mu Rwanda, paruwasi ya Batsinda ,ryabateguriye igiterane cy’akataraboneka kuri iki cyumweru tariki ya 14/01/2018. Ni murwego rwo gushimira Imana ko basoje umwaka wa 2017 kandi bakaba baratangiye 2018 […]


text:
Qor'an 7:74
Na none Qor'ani itugaragariza ko ubwoko bwa Thamudu bwabayeho mbere y'Intumwa ya Allah Musa n'urubyaro rwa Israel. Ubwo Intumwa Mussa (Allah amuhe amahoro n'imigisha ) yabwiraga Abayisraheri ati: “ Nubwo mwahakana Imana mwebwe n'abatuye isi bose, ni mumenye ko Imana yihagije kandi ifite ibindi biremwa biyishimira (biyisingiza).
Mbese ntimwamenye amateka y'ababayeho mbere yanyu, amateka y'abantu Nuhu, umuryango wa A'adi n'uwa Thamudu n'andi moko yabayeho nyuma yabo, atamenywa n'uwariwe wese usibye Imana wenyine, Intumwa zabo zagiye zibageraho , ziberaka ibimenyetso n'ibitangaza bya Allah kuribo, ntakindi bakoze usibye kwifata no kwipfuka kuminwa, no kuzibwira ngo: ibyo mwadutumweho turabyanze, ntanubwo dufitiye icyizero ibyo muduhamagarira”. Qor'an 14:8-9
Ubu bwoko bwa Thamudu aho bari batuye ubu haboneka ibisigazwa by'amatongo yabo, hari inyandiko zanditswe kurutare, hari ingoro yitwaga Qasrul Binti , hari n'imva ya BASHA uwari umwami wabo, haboneka ahari ikigo cy'ingabo.
IDINI RYA THAMUDU
Ubwoko bwa Thamudu kimwe n'ubwa A'adu bwa bubanjirije ndetse n'ubwa NUHU (Allah amuhe amahoro n'imigisha) bose basengaga ibigirwamana babangikanya Allah kumugaragaro, kugeza ubwo Allah aboherejemo Intumwa ye Swalehe (Allah amuhe amahoro n'imigisha) abakomotsemo, yaje abahamagarira gusenga Allah umwe rukumbi kumusaba imbabazi no kureka ubwangizi bakoraga kuri iyi si aho kumwumva baramwamaganye bagera n'aho bamwita umusazi bagira bati:
“Yewe Swalehe mbere y'uko utubwira aya magambo, twakubahaga tukakubonamo ukuri n'ubunyangamugayo none uratubuza gusenga imana zasengwaga n'Ababyeyi bacu! ahubwo iyo Mana unaduhamagarira turacyanayishidikanyaho, nawe arabasubiza ati: “Yemwe bantu banjye mwabifata mute ndamutse mfite ibimenyetso bigaragara byerekana ukuri kw'ibyo mbabwira, kurimo n'inema yampaye mbese mubona nciye akubiri nabyo ngahakana Allah ngo mfatanye namwe muri gahunda murimo, hari uwazandengera muri mwe imbere ya Allah usibye kunyongerera ibibazo n'ingorane!”
Qor'an 11:61-62
Intumwa ya Allah Swalehe (Allah amuhe amahoro n'imigisha) yabibukije inema za Allah yabahaye kuri iyi si, abasaba kuzishimira baha icyubahiro uwazibahaye muri zo harimo kuba Allah yarabagize abasimbura b'ubwoko bwa A'adu bakazungura isi, kuba yarabahaye imibereho ishimishije, ubuhanga n'imbaraga byo kubaka amazu y'imitamenwa haba mu bibaya cyangwa mu misozi miremire, kuba yarabahaye ubutaka bwera, imigezi itemba amazi y'urubogobogo, imbuto z'amoko yose zirimo imitende ishimishije n'ibindi...
Abahamagarira kugarukira Allah kuba ariwe basenga wenyine no kureka ubwangizi barimo gukora kw'isi, yabizezaga ko ibyo byose abikora nta gihembo abatezeho, usibye ko igihembo cye agitegereje kwa Allah, umwami w'isi n'ijuru n'ibirimo byose, ntagisubizo bamuhaye usibye kumwita umusazi cyangwa ko yaba yararozwe, bati:
" Ntakindi tukubonamo usibye ko uri umuntu nkatwe, niba uvuga ukuri twereke igitangaza cyatuma tukwemera!”
Qor'ani: 26: 154
Allah yamuhaye ikimenyetso kibagaragariza ko inzira abahamagirira ari ukuri kandi ko inyigisho abagezaho ko ziturutse kuri we nkuko bari bamaze kubimusaba bamunaniza, aboherereza Ingamiya y'imbyeyi, Intumwa ya Allah Swalehe irababwira iti:
“iyingamiya ni kimwe mubimenyetso mwasabye, izajya inywa amazi umunsi umwe namwe muyavome uwundi munsi kuburyo bwo gusimburana, kandi muramenye ntimuzayisagarire ngo muyigirire nabi, mutazahura n'ibihano bikomeye”
Qor'ani 26:155-156
Ibimenyetso bimaze kugaragara, habonetse bamwe mubantu b'uwo muryango wa Thamudu bahise bamwera cyane muri babandi b'abanyantege nke bari barakandamijwe n'ibyo bihangange by'inkozi z'ibibi, nibwo habonetsemo ibice bibiri, abemeye Swalehe n'abamwigometseho . Icyakurikiyeho ni uko abo bigometse mu bwoko bwa Thamudu bagerageje kugandisha abemeye bagira bati:
“ubu koko mwemera ko Swalehe yaba ari Intumwa ya Allah?! barabasubiza bati: Muby'ukuri twe twemeye ko ari Intumwa”. Abo bigometse barababwira bati: “ Natwe uwo mwemeye n'ibyo avuga turabihakanye ntitunabyemera”.
Qor'ani 7:75-76
Ibyo byigomeke byongeye kumubwira biti: ubu tugufitiye umujinya n'uburakari wowe n'abakwemeye, arabasubiza ati: “ imijinya yanyu izabagarukira, ahubwo ntakindi mbabonamo usibye ko mbona mugiye kugeragezwa muri uwo mujyi abari ku isonga z'inkozi z'ibibi bari agatsiko k'abantu icyenda batigeze barangwaho n'icyiza narimwe usibye ubwangizi gusa n'ubugome ab'ingenzi twavugamo hari:
Nibwo batangiye guhunda zo kumugambanira uko bazamwikiza we n'abamwemeye bakamwica bakiza n'iyo ngamiya . Uko umunsi wahitaga undi ugataha niko barushagaho gutara umujinya n'uburakari ku Ntumwa ya Allah Swalehe dore ko n'ibimenyetso bari bamusabye babibonye, ntibarakaye kuko byari mukuri, ahubwo barakaye kubw'ikimwaro ibitangaza gikomeye babonye kuri iyo ngamiya ni:
-
Kadaru mwene Salifu wari perezida wabo
-
Musw'dali mwene Mah'raji
-
Dhuabu mwene Am'ru
-
Al'hababu wari umutambyi mukuru w'ibigirwamana byabo.
-
Rababu mwene Swa-ar wari umupfumu wabo n'abagore babiri aribo: Anizafu mwene Ghunaimu na Swadukatu.
Icyakurikiye n'ukugambanira Swalehe n'abamwemeye ngo babice, bice n'iyo ngamiya habayeho umugambi wo kubanza kurahizanya, bemeza ko ntawuzabavamo ngo amene ibanga rwo kwica Swalehe n'ingamiya ye, Allah yaravuze ati:
-
Kuba itari iteye nk'izindi mubunini , no mukurisha.
-
Kuba yaraje iturutse murutare bose babireba.
-
Kuba umunsi wayo wo kunywa amazi yarayihariraga yonyine ntihagire umuntu cyangwa inyamanswa yindi yegera kumazi.
-
Kuba yarakamwaga amata yayo agahaza abatuye umujyi wa HIJRI.
"Bacuze imigambi mibisha Allah nawe ayiburizamu badasobanukiwe"
Qor'ani 27: 49-50
Nyuma y'indahiro bashyize umugambi mubikorwa biyambaje ibihararumbu muribo babyemerera n'agahimbaza mutsyi:
Qor'ani iratwereka uko bishe iyo ngamiya Allah yaravuze ati
-
Musw'da'u mwene Mah'raju yabishishikarijwe n'umugore witwaga Swadukatu mwene Almahiya wari mwiza w'umukungu muri bo, amwemerera ko ni yica Ingamiya azamwiha wese, uyu Musw'da'u niwe wayirashe umwambi yitura hasi.
-
Khadaru mwene Salifu ninawe washishikarijwe n'umugore witwaga Unaizatu mwene Ghuna'imu wari ufite Abakobwa beza bane yamwijeje ko niyica ingamiya azahitamo uwo ashatse akamurongora, uyu nawe yakoreye icyo gihembo akura inkota ye aragenda asogota iyo ngamiya arayica n'inyana yayo. Babikoze ari ku wa gatatu Intumwa Swalehe irabimenya irababwira iti: “ kubwo kwigomeka kwanyu, ubuhakanyi, agasuzuguro ni mwitegure igihano cya Allah gikomeye mugihe kitarenze iminsi itatu ariko mbere y'uko kibageraho hari ibindi bimenyetso bizakibanziriza, umunsi wa mbere uburanga bwanyu buzahinduka umuhondo(kuwa kane) kumunsi wa kabiri (kuwa gatanu) uburanga bwanyu buzahinduka umutuku, kumunsi wa gatatu (kuwa gatandatu) uburanga bwanyu buhinduke umukara ni nako byaje kugenda bucyeye kucyumweru izuba ritangiye kurasa nibwo rwambikanye.
"Barayisogota,Swaleh arababwira ati nimwishime mu minsi itatu muzabona ibihano bya Allah,iryo ni isezerano ridahinyurwa
"Qor'an 11:65
Nanone Allah yaravuze ati:
"ibuka ubwo umubisha muri yasogotaga Ingamiya.Kandi intumwa ya Allah Swaleh yari yarababuriye igira iti muramenye ingamiya ya Allah munubahiriza igihe cyayo cyo gushoka,ntibamwumvira barenga barayisogota, Allah araboreka kubwicyo cyaha cyabo ntiharokoka numwe"
Qor'an 91:12-14
Nanone Allah yaravuze ati:
"Bahamagara umwe muri bo arayifata arayisogota,turabarimbura,mbega igihano gihambaye kuri bo kikaba no koburira abigomeka ku ntumwa zanjye"
Qor'an 54:29-30
UKO UBWOKO BWA THAMUDU BWARIMBUWE
Nyuma y'uko kwigomeka kwabo, n'ubugambanyi bakoze bwo kwivugana Intumwa ya Allah Swalehe n'abamwemeye bageze ku 120 abandi bose muri ubwo bwoko bageze ku ngo ibihumbi bitanu bararimbutse n'urubyaro rwabo, Allah aravuga ati:
“ Reba uko iherezo ry'ubugambanyi bwabo ryagenze, mubyukuri bo n'imiryango yabo twarabarimbuye ntihasigara n'uwo kubara inkuru, no kubera ubuhemu bwabo amazu yabo yabaye amatongo,icyo kikaba ari isomo n'igitangaza kubafite ubwenge”
Qor'an 27: 50-52.
“ Baramuhakanye n'ingamiya barayica, Nyagasani abarimbura kubera ibyo byaha bakoze, kandi ntiyitaye kwiherezo ryabo”.
Qor'an 91:14-15
Allah akomeza yerekana ko yahannye abo bantu yihanukiriye agira ati:
“Isezerano ryo kubahana risohoye, twarokoye Swalehe n'abamwemeye kubwimpuhwe zacu, tubarinda gusuzugurika kuri uwo munsi, muby'ukuri Nyagasani wawe niwe Nyirimbaraga Nyirintsinzi, abo bahemu twabateje Inkubiri y'umuyaga ivanze n'urusaku n'imitingito basigara ari imirambo misa mumatongo y'ingo zabo, ibyo bari bafite ntacyo byabamariye, ahubwo bahakanye Nyagasani wabo ukorama kubabaho"
Qor'an 11:66-68 Allah akomeza atwereka uko ubwo bwoko bwazimye.
“Isi yahinze umushyitsi, uwo mutingito nawo wagize uruhare kurupfu rwabo bwakeye ari imirambo misa, Intumwa Swalehe amaze kubona ibibabayeho, yabwiye imirambo yabo ati: “Yemwe bwoko nabagejejeho ubutumwa bwa Nyagasani wanyu mbagira inama uko nshoboye, mwanga kumva kuko mutakundaga ababagira inama , akaba ariyo mpamvu muhuye n'akaga nkaka”. Aya magambo yayababwiye bamaze gupfa. Nkuko Intumwa ya Allah Muhamadi (Allah amuhe amahoro n'imigisha) yayabwiye abahakanyi bamurwanyije bakagwa kurugamba rwa Badri hashize amajoro atatu afata ingamiya ye yerekeza Qulaibu aho bahambwe arababwira ati: “Mwabereye Intumwa yanyu umuryango mubi, mwarampakanye, nemerwa na rubanda, muramenesha,nakirwa na rubanda,murandwanya ntabarwa na rubanda,nimugende mwabereye Intumwa yanyu umuryango mubi” Umusangirangendo Omari aramubaza ati: Yewe Ntumwa ya Allah uravugisha abantu bapfuye?! Intumwa iramusubiza iti: “Ndahiye kw'izina ry'ufite ubugingo bwanjye mubiganza bye, mwebwe ntabwo mwumva kurusha aba bantu! usibye ko badashobora gusubiza”.


text:
IKIBAZO CYA 1
Ese ndi muntu ki?
ARI WOWE WAKORA IKI?
Tekereza kuri iyi nkuru: Karen yagiye mu kirori. Ataramara n’iminota icumi yumvise ijwi ry’umuntu asanzwe azi, rimubaza riti
“Ko nta kintu uriho se?”
Karen arebye, abona ni incuti ye Jessica kandi afite amacupa abiri apfunduye. Ahise abona ko arimo inzoga. Jessica amuhereza icupa, aramubwira ati “ntumbwire se ko ukiri umwana ku buryo utasomaho!”
Karen ashatse kwanga, ariko Jessica ni incuti ye. Kandi ntashaka ko atekereza ko ari umuntu wa feke. Uretse n’ibyo kandi, Jessica asanzwe ari umwana mwiza. Karen aribwiye ati “niba anywa inzoga ni uko nta cyo bitwaye cyane. Inzoga nta cyo itwaye, si nk’ibiyobyabwenge.”
Iyo uza kuba Karen wari kubigenza ute?
FATA AKANYA UTEKEREZE
Kugira ngo ufate imyanzuro myiza mu mimerere nk’iyo, ugomba kumenya uwo uri we. Ni ukuvuga ko ugomba kugira ubushobozi bwo kwimenya, ukamenya n’intego zawe. Ibyo bizatuma ushobora kugenzura ubuzima bwawe, aho kureka ngo abandi babe ari bo babugenzura.—1 Abakorinto 9:26, 27.
Ibyo wabigeraho ute? Kugira ngo ubigereho, byaba byiza ubanje gusubiza ibibazo bikurikira.
1 NI IYIHE MICO MYIZA MFITE?
Kumenya ibyo ushoboye n’imico myiza ufite bizatuma urushaho kwigirira icyizere.
URUGERO RWO MURI BIBILIYA: Pawulo yaravuze ati “niba ndi n’umuswa wo kuvuga, rwose si ndi umuswa mu bumenyi” (2 Abakorinto 11:6). Iyo abantu bashidikanyaga ku bushobozi bwa Pawulo, yarashikamaga kuko yari asobanukiwe Ibyanditswe. Ntiyigeze yemera ko kumunenga bituma yitakariza icyizere.—2 Abakorinto 10:10; 11:5.
ISUZUME: Andika impano cyangwa ubuhanga ufite.
Noneho andika umuco mwiza ufite. (Urugero: ese wita ku bantu? Ese ugira ubuntu? Ese uri umuntu wiringirwa? Ese wubahiriza igihe?)
2 INTEGE NKE MFITE NI IZIHE?
Iyo wemeye ko intege nke zawe zikuganza, ushobora guhinduka ukaba mubi.
URUGERO RWO MURI BIBILIYA: Pawulo yari azi intege nke ze. Yaranditse ati “mu by’ukuri, mu mutima wanjye nishimira amategeko y’Imana, ariko mu ngingo zanjye mbona irindi tegeko rirwanya itegeko ryo mu bwenge bwanjye, rinjyana ndi imbohe rikanshyikiriza itegeko ry’icyaha.”—Abaroma 7:22, 23.
ISUZUME: Ni izihe ntege nke ufite?
3 INTEGO ZANJYE NI IZIHE?
Ese ushobora kwinjira muri tagisi maze ukabwira umushoferi ngo azenguruke agace runaka kugeza igihe lisansi ishiriye? Ibyo byaba ari ubupfapfa, kandi byagutwara amafaranga menshi.
Ibyo bikwigisha iki? Kugira intego bituma udakora ibikujemo gusa. Uba ufite aho werekeza kandi warateganyije uko uzahagera.
URUGERO RWO MURI BIBILIYA: Pawulo yaranditse ati “uko niruka si nk’umuntu utazi aho ajya” (1 Abakorinto 9:26). Aho kugira ngo Pawulo akora ikimujemo, yishyiriragaho intego kandi akihatira kuzigeraho.—Abafilipi 3:12-14.
ISUZUME: Andika intego eshatu wifuza kuzageraho mu mwaka utaha.
4 NI IBIHE BINTU NEMERA?
Iyo udafite ibintu wemera uba nyamujya iyo bijya. Umera nk’uruvu, ugahora uhindagurika kugira ngo wihuze n’urungano rwawe. Ibyo bigaragaza ko utazi uwo uri we.
Ariko iyo ukora ibintu ushingiye ku byo wemera, ubikomeraho utitaye ku byo abandi bakora.
URUGERO RWO MURI BIBILIYA: Igihe umuhanuzi Daniyeli yari akiri muto, yari ‘yariyemeje mu mutima we’ ko azakurikiza amategeko y’Imana, nubwo atari kumwe n’ababyeyi be (Daniyeli 1:8). Ibyo byatumye akomeza kuba uwo yari we. Daniyeli yakoraga ibihuje n’ibyo yemeraga.
ISUZUME: Ni ibiki wemera? Reka dufate urugero. Ese wemera Imana? None se niba uyemera, ushingira kuki? Ni iki kikwemeza ko ibaho koko?
Ese wemera ko amahame mbwirizamuco y’Imana agufitiye akamaro? None se niba ari uko ubyumva, ushingira kuki?
Ubundi se, wifuza kumera nk’ikibabi gitwarwa n’akayaga kose koroheje, cyangwa wifuza kuba nk’igiti kidashobora kugwa n’iyo haza inkubi y’umuyaga ikaze? Niwihatira kumenya uwo uri we, uzaba nk’icyo giti. Ibyo bizagufasha gusubiza cya kibazo kigira kiti “Ese ndi muntu ki?”


text:
UMUTWE WA 5
Uko wabana amahoro na bene wanyu
“Mwambare . . . kugwa neza, kwiyoroshya, kwitonda no kwihangana.”—Abakolosayi 3:12
Iyo abantu bashyingiranywe baba bashinze umuryango mushya. Nubwo uzakomeza gukunda no kubaha ababyeyi bawe, ubu uwo mwashakanye ni we muntu ufite agaciro imbere yawe kuruta abandi bose ku isi. Kwemera ibyo bishobora kugora bamwe muri bene wanyu. Ariko amahame yo muri Bibiliya ashobora kubafasha gushyira mu gaciro, ku buryo wakomeza kubana amahoro na bene wanyu ari na ko ukorana umwete kugira ngo wubake umuryango wawe mushya.
1 JYA UBONA BENE WANYU MU BURYO BUSHYIZE MU GACIRO
ICYO BIBILIYA IVUGA: “Wubahe so na nyoko” (Abefeso 6:2). Uko waba ungana kose, buri gihe uba ugomba kubaha ababyeyi bawe. Zirikana nanone ko uwo mwashakanye na we agomba kwita ku babyeyi be. “Urukundo ntirugira ishyari.” Bityo ntukumve uhungabanye bitewe n’imishyikirano uwo mwashakanye afitanye na bene wabo.—1 Abakorinto 13:4; Abagalatiya 5:26.
ICYO WAKORA:
Irinde kuvuga amagambo akabiriza, wenda ngo uvuge uti “buri gihe umuryango wawe uramfobya” cyangwa uti “nta na rimwe nyoko ajya yishimira ibyo nkora”
Gerageza kubona ibintu nk’uko uwo mwashakanye abibona
2 NIBIBA NGOMBWA UJYE UFATA IBYEMEZO BITAJENJETSE
ICYO BIBILIYA IVUGA: ‘Umugabo azasiga se na nyina yomatane n’umugore we, maze bombi babe umubiri umwe’ (Intangiriro 2:24). Iyo umaze gushaka, ababyeyi bawe bashobora kumva ko bakigufiteho uburenganzira kandi bashobora kugerageza kugira uruhare mu ishyingiranwa ryawe rurenze urwo bagombye kugira.
Ni wowe n’uwo mwashakanye mugomba kwemeranya ku mipaka muzabashyiriraho, hanyuma mukayibamenyesha mu bugwaneza. Mushobora kubabwiza ukuri mudaciye ku ruhande kandi mutabubahutse (Imigani 15:1). Kwicisha bugufi, kwiyoroshya no kwihangana bizabafasha kugirana na bene wanyu imishyikirano isusurutse, kandi mukomeze ‘kwihanganirana mu rukundo.’—Abefeso 4:2.
ICYO WAKORA:
Niba wumva uhangayikishijwe nuko bene wanyu bivanga cyane mu mibereho yawe, ujye ubiganiraho n’uwo mwashakanye mu gihe mutuje
Mujye mwumvikana uko muzakemura ibyo bibazo


text:
Muri iki gihe abantu batandukanye barimo n’abahanga mu bumenyi bw’isi bavuga ko isi igeze aharindimuka , bakabishingira ku mpinduka z’ibihe zigenda zigaragara hirya no hino ku isi.
Abasenga nabo bemeza ayo makuru , bashimangira ko ibyo babona mu isi bigaragaza ibihe bizabanziriza ukugaruka kwa Yesu Kristu n’imperuka , babishingiye ku byo basoma muri Bibiliya.
Nubwo bimeze bityo ariko , ngo ntawe ukwiye gukuka umutima mu gihe yizeye kandi akemera Yesu Kristu nk’Umwami n’umukiza w’ubugingo bwe , kuko ariwe Ntwari yabayeho yonyine itajya itererana abayemeye bakabyatuza akanwa kabo.
Umushumba mukuru w’Itorero Foursquare Gospel Church mu Rwanda, Bishop Dr. Fidèle Masengo ahumuriza abantu bafite imitima itentebutse muri iki gihe n’ikizaza , akababwira ko hari amahoro no mu nyanja y’ibibazo.
Yishingikirije ijambo ry’Imana riri mu gitabo cy’ibyanditswe byera muri Mariko 4:37-38 Bishop Masengo yagize ati :” Nuko ishuheri y’umuyaga iraza, umuraba wisuka mu bwato bigeza aho bwenda kurengerwa. Yari asinziriye aryamye ibwerekeza, yiseguye umusego. Baramukangura baramubaza bati ‘ Mwigisha, ntubyitayeho ko tugiye gupfa? ….'”.
Bishop Dr. Fidèle Masengo yemeza ko hari isomo abantu bakwiye gukura muri iri jambo ry’Imana.
Ati :” Hari isomo rikomeye nize muri iki cyanditswe ; Urusaku rw’inyanja ntabwo rwabujije Yesu gusinzira! Nibutse ko urusaku rw’inyanja rutajya rubuza ifi gusinzira. Kubera iyo mpamvu, nahisemo kugumana amahoro Yesu yampaye no mu gihe natewe n’ibibazo.”
Mu gihe ubona ibibazo bikuremereye , wibikemuza izindi nzira zose zishobora kukuzaira ibibazo , kuko ingaruka zabyo zizagenda ziyongera uko bwije n’uko bucyeye ubuzima bwawe bugahora mu kaga kadashira.
Umushumba mukuru w’Itorero Foursquare Gospel Church mu Rwanda, Bishop Dr. Fidèle Masengo asaba abantu bose bari mu bibazo kutemerera urusaku rw’ibintu bibibasiye ngo bibagire imbata .
Ati :” Wewe ubyumva ute? Ntiwemerere urwo rusaku ku kubuza ibitotsi. Imana ikumpere amahoro mu rusaku urwo arirwo rwose urimo kumva ubu, ikumpere ibitotsi no hagati mu bibazo! Mu gihe cyayo, ivaneho ibibazo bikuri imbere.”


text:
Rwatubyaye yaba ari mu rukundo n’umukobwa uteye nk’igisabo
Umukinnyi mushya wa Rayon sport Rwatubyaye Abdoul yatangaje ibyiyumviro by’umukobwa akunda.
Aganira na Radio 10 yemeje ko agitangira urukundo n’umukobwa atatangaje izina rye. Rwatubyaye ati mfite umukunzi ariko nibwo tugitangira .
Rwatubyaye yabajijwe uwo ashyigikiye mu marushanwa ya Miss Rwanda 2017 maze yemeje ko ntawe ashyigikiye ndetse akomeza avuga uburyo uwo akunda uko yaba ateye maze ati nkunda umukobwa uteye nk’igisabo (yahise aseka nyuma).
Ese ibi bica amarenga ko yaba akunda umukobwa wiswe igisabo dore ko uwo yikundira yamugize ubwiru .
Ubwo amajonjora ya Miss Rwanda 2017 yatangiraga Mike Karangwa akaba umwe mu bakemurampaka yabajije Hirwa Honorine ati umukobwa mwiza kuri wowe ameze ate? Honorine ashingiye kumiterere ye ati ni uteye nk’igisabo.
Hirwa Uwase Honorine benshi bakunda kwita "Igisabo"


text:
Inkuru dukesha amavanjili ataranditswe ivuga ko Bikira Mariya, akiri umwana, yatuwe Imana mu i Hekaru, akahaba imyaka myinshi akorera Imana mu Ngoro yayo. Uguturwa Imana mu i Hekaru kwa Mariya ni ikimenyetso cy’uko umubikira utasamanywe icyaha, yiyeguriye Imana akimara guca akenge. Bityo aba urugero rwo kwiha Imana n’urw’abahungu n’abakobwa bihambira kuri Nyagasani mu masezerano y’ubukene, ubumanzi no kumvira.
Uwo munsi mukuru wo guturwa Imana mu Hekaru kwa Bikira Mariya, watangiye guhimbazwa mu Burasirazuba kuva mu kinyejana cya VII, wageze mu Burengerazuba ahagana mu 1372.


text:
Bishop Nyirinkindi Thomas Ephrem aratabaza Perezida Kagame
Ibyago bigwirira abagabo,nigute wakwibwa wajya kurega ukaba ariwowe ufungwa? Ibintu bitarumvikana kugeza n’ubu?Bishop Nyirinkindi ubu arafunzwe aho akurikiranyweho inyandiko mpimbano.
Bishop Nyilinkindi yiteze igisubizo cy'ukuri cyo kumurenganura k'umukuru w'igihugu Kagame
Bishop Nyirinkindi wo mu itorero EDNTR hari agatsiko kamwigometseho kayobowe n’umugabo w’umwambuzi witwa Twagirimana Charles ukomeje kuba ikiraro cyabashaka kubohoza itorero.
Inteko rusange ikomeje kuba akiziritse mu itorero EDNTR ntabwo iha Twagirimana Charles n’agatsiko kamurinyuma kubohoza.Abasesengura urugomo Bishop Nyirinkindi yakorewe bemeza ko hari gushingirwa ku kirego yareze Twagiriamana muri polisi aho yerekanaga ko atanga amasheke atazigamiye ,kongeraho imanza zurudaca yagiye agwatirizamo itorero. Igiteye agahinda ni uko ibinyoma bya Twagirimana byamaganywe n’ubuyobozi bwa RGB ari rwo rwego rufite amadini munshingano zayo.
Ubutabera ni bube maso kuko akarengane karavuza ubuhuha
Ikindi n’uburyo ubuyobozi bw’uturere twa Kicukiro ,Kamonyi na Muhanga bamaganye icyo Twagirimana yitaga inteko rusange y’itorero EDNTR.Ikibabaje kurusha ikindi n’uburyo Twagirimana yahemukiye itorero akaryiba akarishyira mu manza agakoresha inyandiko mpimbano yakwirukanwa akaba ariwe uhindutse umwere w’amategeko. Hakwiye ubusesenguzi bw’amategeko kugirango Bishop Nyirinkindi arenganurwe.
Bishop Nyilinkindi arasaba kurenganurwa
Urwanira inkota itariye imuca intoke. Ibi birava kugatsiko ka Twagirimana Charles kananiwe kumvikana. Imana irema umuntu ikamuha ubwenge bwubaka. Satani iyo ikuyoboye urangira uri mu kimwaro.Iteka tubereka amakosa akorwa na Twagirimana Charles ,ariko yitwikiriye bamwe mu bantu bagiye bananirana mu yandi madini.
Amwe mu makuru dukesha bamwe mu bakirisitu b’itorero rya EDNTR aremeza ko Twagirimana Charles yagiriwe inama na Ndangiza John ushinzwe akanama nkemurampaka mu itorero rya ADEPR kugirango ateze akavuyo akoresha amanama atemewe n’amategeko. Ibi rero byari bigamije kunaniza abakirisitu b’itorero rya EDNTR. Amakuru dukura mu bizerwa b’itorero rya ADEPR ngo bamwe mu bakozi babo cyangwa n’abandi bafitemo inshingano ko aribo bayobowe na Ndangiza John kugirango babohoze itorero rya EDNTR.
Rwamunyana Etienne wo mugatsiko kabuza EDNTR umutekano
Ibi rero bisa nkaho byari byarabananiye none ikinyoma cyabo gihawe intebe bafungishije Bishop Nyirinkindi kugirango baribohoze afunze. Amwe mu makuru atangwa na Twagirimana Charles ngo yemerewe amafaranga yo guteza akavuyo muri EDNTR yarangiza akigirayo akibera umukirisitu usanzwe gusa..
Baje kugira inama Twagirimana bifashishije Gitifu w’umurenge wa Gatenga bafunga urusengero. Aha rero ntibyabahiriye kuko ubuyobozi bw’akarere ka Kicukiro bwaje gutesha agaciro amanyanga ya Manevure bamutegeka gufungura urusengero.
Twagirimana Charles kuko yabaye muri ADEPR mbere yuko aza muri EDNTR yaragiye azana abandi bananiranye aribo: Buhigiro John,Nigamakwandi Augustin,Cyizibera,Dieudonne ari naho bakorera inama muri Restourant ye Nyabugogo mu mashyirahamwe Philibert,Mucyo,Kayitare Vedaste we akaba yarigeze kwirukanwa muri ADEPR igihe cya Rev Pasteur Usabwimana Samuel.
Uyu ni Twagirmana Charles ukomeje kwesa umuhigo wo gutanga amasheke atazigamiye no kugwatiriza EDNTR no kuyishora mu manza agakingirwa ikibaba
Ubu rero biravugwa ko Twagirimana akomeje gushakisha n’abandi muri ADEPR ngo baze babohoze EDNTR.Ikindi gikomeje kuvugwa ni uko Twagirimana Charles afatanije na Rwamunyana Etienne bo batangiye gutegura uko bazatezamo umwuka mubi ku cyumweru bakirukana abakirisitu bitwaje ko umugambi wo gufungisha Bishop Nyirinkindi bawugezeho..
Umwe wo mugatsiko ka Twagirimana twaganiriye akanga ko amazina ye yatangazwa kubera impamvu z’umutekano we ngo bariya bose bazi ko bazigabanya amafaranga miliyoni makumyabili n’enye ziri muri Cogebanque kuri konte ya EDNTR.Aha rero bakamye ikimasa kuko amafaranga ubuyobozi bw’itorero rya EDNTR nibwo buyafiteho ububasha. Ibi bitangazwa mu gihe Twagirimana Charles yari yarabeshye Ndangiza na Buhigiro ko konte yafunzwe ikindi bazayigabanya nyuma yimanza bashoyemo itorero.
Inshuti za hafi za Twagirimana zadutangarije ko ngo Buhigiro John yabwiye kiriya kiraro cyabo ko niba konte yarafunguwe batazashobokana n’amafaranga yabo bashoye bajya guteza akavuyo Rusizi na Nyamasheke.Umwe mubitandukanije na kariya gatsiko aganira n’ikinyamakuru ingenzinyayo .com akanga ko amazina ye yatangazwa ,yadutangarije ko no kwa Dieudonne bajyaga bakorera inama inzego zishinzwe umutekano zabamaganye kuko ibyo bakora bitemewe. Andi makuru twakuye mubizerwa ba AER impuzamatorero ibarirwamo EDNTR ngo babonye urwandiko rusaba ADEPR kubuza abantu bayo kuyovogera.
Aha rero bamwe mu bakozi ba AER bo batinye kurenganura umunyamuryango wabo.Ubutabera niburenganure Bishop Nyirinkindi kuko ararengana .
Kimenyi Claude


text:
Home > Ben Affleck mu ntambara yo gucika k’ubusinzi bwamubase
Ben Affleck mu ntambara yo gucika k’ubusinzi bwamubase
Nyuma y’ukwezi yamaze mu kigo ngororamuco yivuza kubwatwa n’agasembuye, ubu Ben Affleck yahagurukiye gukomeza kurwana n’ubu burwayi butamworoheye na mba.
Umwe mu nshuti za hafi z’uyu mugabo wakunzwe muri filime nka Armageddon, Batman n’izindi nyinshi yaganiriye na USMagasine maze abatangariza ko uyu mugabo atorohewe ati “Ben ari mu ntamba itoroshye yo kwiyitaho kugira ngo arebe ko yaba umubyeyi mwiza ndetse n’umuntu mwiza, akoresheje imbaraga ze zose. "
Akiva mu kigo ngororamuco yanditse kuri Facebooka avuga ko avuyemo ariko ko azakomeza kurwana intambara yo kureka inzoga
Yakomeje ati "Kuva aho aviriye mu kigo ngororamuco yize ibyamubera byiza kugira ngo abeho mu buzima yishimye kandi buzira umuze. Yikuye muri filime kugira ngo yiyiteho, yite ku buzima bwe, umuryango we n’ibyishimo bye.
Ararwana inkundura ngo arebe ko yakwishoboza kunezerwa, kugira ubuzima buzira umuze ndetse no kugera ku ntego yihaye. Arimo kugerageza kubaho ubuzima bworoheje kandi umuryango we ukaba ibanze muri byose.”
Iyo Ben yifuza ni ukuba umubyeyi ukwiriye ku bana be
Uyu mugabo uherutse kuza mu Rwanda muri Gicurasi, 2017, arakora ibi byose abifashijwemo n’umukunzi we Lindsay Shookus.


text:
Ubutumwa Umubyeyi Bikira Mariya yahaye Byishimo ku tariki ya 22/09/2012.
Umubyeyi Bikira Mariya yaje ababaye ari mu rumuli rwinshi ntabona icyo dugereranya narwo, nuko aranyitegereza aransuhuza ati:
Bikira Mariya : Uraho mwana wanjye ukomeje kwihanganira ibigeregezo byose uhura nabyo.
Byishimo : Uraho mama.
Bikira Mariya : Mwana wanjye umeze ute?
Byishimo : Mama meze neza gahoro nawe urabibona, imibabaro ikomeje kuba myinshi mu mubiri wanjye.
Bikira Mariya : Mwana wanjye komeza ubabare, ubabarire benshi kuri ino si, kuko kubabara kwawe hari benshi kuri gukiza.
Byishimo: Mama nanjye narabyemeye. Mama ndi hano mubyeyi, unkoreshe ugushaka kwawe.
Bikira Mariya : Bana banjye nazindutse kare cyane, nza muri afurika, nahasanze abatoni banjye, narabahamagaye ndabatuma barantumikira,nabahamagaye mbatunguye baranyumvise. Mfura zanjye, bana banjye,ndabakunda, mutege amatwi mbabwire uko nitwa by’ukuri; ndi Nyina wa Jambo wababyariye Umukiza wanyu Yezu Kristu.
Igihe nazindukaga mbasanga twari turi kumwe, sinamusize yari hafi yanjye iburyo n’ibumoso, imbere yanjye n’inyuma yanjye ntidutana. Bana banjye ndabakunda(2),ndabasura nkabatumaho. Uyu munsi mutege amatwi kandi munyumvishe ukuri, ninde wundi mwabonye waje abasanga, abatetesha , abinginga, abasaba imbabazi ngo mu musabe abahe.
Bana banjye ndafite, mfite byinshi byo kubaha, uyu munsi mbahaye igikoresho cyanjye, kuko niwe mbatumaho,ndamubaragije muramenye sinzabagaye ; nubwo bamwe mumutoteza ,ariko naramutoye,niyo akosheje ndamwihanira, mubimenye rero ntawe urwanya ikitarwanyika.
Bana banjye iyo umwana asanga umubyeyi arabanza agashira impumu,iyo umwana asanga umubyeyi aranza akamubwira ati mawe ndaje. Bana banjye uyu munsi wa none ni muhaguruke mumbwire muti : >.
Byishimo : Ariko se mama ab’iwanyu baza kubakira,nkuko ab’iwacu baza kubakira. Mama ndabona uri kunyereka indabo nyinshi.
Bikira Mariya : Ziriya ndabo ndi kukwereka rero, ni mwebwe mwese abana banjye mu nkunda. Bana banjye rero mukomeze mundangamire abanjye nzabarwanaho. Bana banjye murakoze ,naje kubasura mbakunze kandi mbakumbuye, muri kino gihe mugezemo, nimworoshye imitima yanyu,kugira ngo roho mutagatifu yinjire, roho mutagatifu abakoreshe, roho mutagatifu abayobore, roho mutagatifu akande ahababaye, roho mutagatifu amare inyota abayifite, roho mutagatifu ahoze abababaye.
Bana banjye nza kenshi kubasura ,ntimuzandambirwe,kuko ikinzanye n’icyanzanye ntabwo ndakigeraho, kuko nshaka ko muba bashya, kandi ndashaka ko mutazasigara nk’imfubyi, igihe kirageze sinshaka kubasiga nk’imfubyi; nshaka kubasiga nk’umubyeyi usize abana bakuze kandi bazanzanira imbuto.
Bana banjye muramenye sinzabe nyamwisiga ngo nisange,namwe kandi ntimuzabe babura mwaje, muramenye kandi ntimukazindurwe n’ubusa, muramenye ntimukazinduke kugirango nimugira aho mugeze munyongerere ibyo ntavuze, uzajya ananirwa gusubiza ibyo navuze ajye yicecekera yegere mugenzi we wumvise bungurane ibitekerezo, kuko nzagaruka nkangusobanurire.
Murandambirwa ariko njye simbarambirwa, kuko umubyeyi ntarambirwa abana be, ahubwo agira inyota yo kubasanga. Bana banjye ndabakunda(2) niyo mpamvu uko bwije nuko bukeye nkomeza kuza kubasura, muranyumve neza bana banjye simbacyurira, simbakomeretsa, kandi ugira Imana abona umuhana,kandi ugira Imana abona umugira inama.
Igihe rero kirageze kugira ngo buri muntu wese yisuganye avomerere roho ye ifite inyota, agaburire roho ye ifite inzara,munjye rero muhora mwiteguye kandi mumenye ko nta gishya mbazaniye,kuko mbona nta mbuto nabonye,kandi nta gishya muzabona kitanditse mugitabo gitagatifu, mba mbasubiriramo kugirango n’abatagisoma mufate mu mutwe, mushyire kuri roho zanyu, aho kugirango roho yicwe n’isari.
Byishimo : Mama isari n’iki?
Bikira Mariya : Ni inzara. Bana banjye ndababaye(3) cyane mbabajwe n’abana banjye benshi bakomeje kubabazwa, benshi bari kuborera mu nzu z’imbohe, benshi bari kwicwa n’inzara, abandi bari gutotezwa, mugira ngo simbibona, bana banjye ntacyo ntabona ariko igihe cyo kubahorera kirageze, bana banjye mwabwiwe byinshi ariko ntacyo mwumvishe; benshi mwiyita abakire muvuga ngo ndi uyu n’uyu, mubirundarunde ariko s’ibyanyu,n’abandi bari babifite muramenye kandi ntihazagire uvuga ko ntacyo yumvise.
Bana banjye nimwicuze(3) mugarukire Imana, musabe imbabazi zigitagwa, kuko igihe cyazo kiri gushira. Bana banjye igihe kirabashiranye, kandi ntikizabagarukira ngo mubone kwicuza. Bana banjye iyo mushaka iby’isi mukoresha ubwenge bwanyu bwose n’imbaraga nyinshi ngo mugere kubyo mwifuza byose,ariko gukorera Imana mukagira imbaraga nkeya.
Bana banjye kuki muhunga Imana mugasanga umuriro, nyamara bana banjye ijuru rizagibwamo n’abarikorera kandi amasengesho ajyana n’ibikorwa byiza. Bana banjye ndabasaba kutarangazwa n’iby’isi mugiye gusiga, ahubwo nimurangamire iby’ijuru gusa bizahoraho.
Sibwo bwa mbere na bibabwira, ndabwira abakire nkahumuriza abakene, abanyumva bumva ibyo mvuga n’umwana wanjye, munkomereho nanjye mbakomeyeho, mumbere abana nanjye mbabere umubyeyi, bana banjye ngaho mubane Nanjye urukundo rwanjye rubakomeze, ngaho mugire amahoro kandi mugwize andi uyu munsi wa none mbahaye inkunga yanjye y’Umubyeyi kandi mbahaye umugisha.


text:
Rimwe mu matorero y’Abametodisite ryafashe icyemezo cyo kutongera gusezeranya abageni abo ari bo bose kugeza igihe hazatorerwa itegeko ryemerera ababana bahuje ibitsina nabo bakemererwa gusezerana imbere y’Imana.
Iri torero ry’Abametodisite ryo muri Leta yaTexas muri leta zunze ubumwe z’Amerika ryamaze kwemeza ko nta bundi bukwe bwo gusezerana imbere y’Imana buzongera kuriberamo mu gihe cyose bizaba bitaremezwa ko n’abashaka kubana bahuje ibitsina bemerewe gusezeranywa Imbere y’Imana.
Ku wa24 Nzeri 2017nibwo Umushumba mukuru w’iri torero witwa, Taylor Fuerst yatangaje ko yiyemeje guhaaranira uburengenzira bw’ababana bahuje ibitsina, yagize ati “Bimaze kurushaho gukabya kuko usanga umuntu uryamana n’yuwo bahuje igitsina hano mu mujyi wacu agirwa igicibwa kandi siko bikwiye. Yaba igitabo twemera yaba n’amahame yacu bivuga ko abantu bose bareshya.”
Davis Covin, nawe wari mu nama yafashe iki cyemezo yagize ati “Iki cyemezo kirerekana ko abayoboke bacu bashaka kugaragarizanya ubwitange no kwifatanya muri byose, Ndakeka ibi ari urugero ku bana bacu n’urubyiruko ko bazakura bafitanye ubumwe”
Iki cyemezo cyafashwe cyahise gishyigikirwa nandi matorero 11 y’Abametodisite bose bemeza ko hakenewe uburenganzira bw’ababana bahuje ibitsina.
Aya matorero yiyemeje ibi mu gihe imyemerere n’amabwiriza by’iri torero ku isi yose bitemera ubutinganyi.


text:
Umugabo wanjye ntashaka ko inshuti zanjye zinsura nkore iki ?
Mwiriwe abakunzi ba agasaro ndashaka nanjye mungire inama
Ndi umu mama maze umwaka n’amezi 6 nkoze ubukwe. Ikibazo mfite umugabo wanjye ntaba ashaka ko abacuti banjye baza kunsura.
Maze amezi ane mbyaye murumva ko gusurwa ntaho nabihungira iyo hagize uza kunsura arantonganya ngo ni njye uba wabahamagaye ngo baze bansure kandi siko bigenda.
Ejobundi rero hari umucuti wanjye waje kunsura none umugabo yararakaye ntakimvugisha niyo avuye ku kazi ahita ajya muri chambre nta no gusuhuza umubebe wacu ni ukuri mungire inama y’ icyo nakora. Nsezere ku nshuti zanjye sinzongere gusurwa mbigenze nte koko ?
Ikindi njye iyo ngiye kubasura anyita ngo ndi inzererezi mbigenze nte. murakoze mu gihe ntegereje inama zanyu.
Ibitekerezo byanyu
-
ndumva iyo arigereza surugo.nako nagereza bagira umunsi basurwaho ;ubuse arumva muzaba muri societe itagira inshuti nabavandimwe ?utaranigwa agaramye agirango ijuru riri hafi.ubuse abona mwihagije kuburyo mutakenera umuvandimwe ninshuti ?igihe mwagize ibyago nibwo azabibona neza.
ahubwo iyo nimirabyo tegereza inkuba.afite jzindi ngeso zitarizo.cyeretse niba nawe utarishyashya ukaba ufite inshuti mbi ashaka kugucaho.uzabanze urebe ko inshutizawe atarimbi kuko ushobora kuba wenda warabayeho ubana nabantu bindaya cga babasinzi akabarizo nshuti ufite wenda akaba atabashaka murugo kuko bakomeza kugushora mumico mibi
so uzamubaze impamvu atabashaka then uzamenya icyo gukora
urakoze kandi niba byose ataribyo wihangane washatse nabi niko zubakwa.hahahaha
-
Arashaka kuguteranya na buri wese kuko afite ibyo aguhisha afite ubwoba rero ko mu bagusura harimo abazi amabi ye bakazayakubwira.Singuteranya numugabo wawe ariko itegure amakuru mabi kuri wenyuma.KUKO BYAMBAYEHO UBU TUMERANYE NABI AHO AMENYEYE KO NAMENYE AMAKURU YE.AHO GUTERWA NISONI NIBYO NAMUMENYEHO AHUBWO YIRIRWA ANSEBYA KUKO AFITE UBURYO BWINSHI BWO GHURA NABANTU NGUKO GUTAHA IBICUKU ANKUBITA SINAHEZA kukubwira.Gusa singutere ubwoba ingo zose sikimwe ariko senga iyo ni Shitani iri kubasura mu rugo rwanyu.
-
Ubwo nyine biratangiye ! Itege nakataraza kazaza. Umuntu mugikora ubukwe imfura yanyu ikaba ifite amezi ane akaba ashaka kuguca ku bantu, nimumarana imyaka itatu azajya agukorera udushya gusa.Muri make rero, uwo mugabo ni mubi. Icyo yakweretse nagatonyanga mu nyanja. None rero mugore mwiza menya ubwenge ujye ukora gahunda zawe atabizi. Ntugasurwe ahari. Ntukanagende ahari jya ureba ukuntu gahunda zawe uzikora kwa jeux. Nibwo muzabasha kubana. Kuko uwo ntuteze kumuhindura rwose nkubwize ukuri. Shikama usenge kandi umenye urugo rwawe. Naho umugabo mubi we birahagije kubona ikimenyetso kimwe ugahita umenya ko uzaruha ubuzima bwawe bwose. Shikama rero urwane urugamba mu bwenge udahanganye kandi uciye bugufi.
-
Komera niko bigenda mu rugo habamo surprises nyinshi utabasha kumenya mbere yo kubaka. Inama nakugira :
1)Umugabo wawe ashobora kuba afite ihungabana, wazamuganiriza ukamenya impamvu adashaka ko usurwa cg usura inshuti kuko burya ntawigira umuntu wese agirwa n’abandi. Ikiganiro cyakugeza ku mpamvu nyamukuru ituma imutera uwo mwifato. Ikindi niba agira inshuti wajya uzakira neza igihe zamusuye, ukamwibutsa ko mwazisura cyane cyane mu bihe bidasanzwe (zagize ibyago, kubyara, kurwara,...)
2)biracyari umuco mu Rwanda ko abantu bajya kureba umwana wavutse mu muryango si inshuti gusa ahubwo n’abo mumuryango mugari, abo mukorana, musengana, .... baragusura. Aha rero ni ikibazo kuko ntabwo abantu bakubwira ko baza kugusura ngo ubahakanire kandi uramenye ntuzamene ibanga ry’urugo ngo ubabwire ko umugabo wawe yanga abashyitsi. Wasanga umugabo wawe yanga abashyitsi abitewe n’ubugugu bwo kudashaka ko ubazimanira, nakugira inama yo kwakira abashyitsi mu buryo buciriritse.
3)Urugo rwanyu ruracyari ruto, uragomba gukora ibishoboka byose ukamenya kubana mu bwenge ejo utazasanga ubaye nyamwigendaho. Ibyo gutumira abantu iwawe ukabireka, abaje ukabakira mu buryo buciriritse ugakomeza kuganira n’umugabo nubona byanze bikomeje kubateranya uzegere abantu bizewe yabasha kumva ubaganirize ikibazo ufite babafashe
-
ndibaza yumva muzibana mwenyine, wese agira inshuti ? abaye azifite zinamusura yaba yikunda, ikindi abaye adasurwa yaba ari nyamwijyendaho, ubanze umenye inshuti zawe uburyo ziogaragara zishobora kuba ari ibirara ariko nabyo mwabiganiraho, numva wazamusaba mukabiganiraho ukamenya umurongo mubiha nimpamvu yabyo , wakumva ari ugufuha ntanukuri bifite ukamubwiza ukuri . numva aricyo cyabikemura burya nugira inshuti ntizagucike
kumaherere uwo yazaguta nomunzu amaherezo, umugabo utaha ntaramutse icyo yabyaye arashaka kuzagushyira mukagozi ntihagire nubimenya uzabane wirinde kwiyandarika no gukora ibiteye isoni kurugo rwawe, we uzamureke
-
Mwiriwe ? Ibyo bibaho hari abantu badakunda gusurana muri kamere yabo, akenshi biterwa n’aho yarerewe cyangwa imyumvire yo mu muryango yavutse mo. Bikunda kugaragara ku bavuka mu miryango yifashije cyangwa babayeho bafite icyubahiro runaka. Ubwo rerop kugirango uzabimukuremo biragoye Icyakora niba bacuti bawe ari abagore bagenzi bawe njye ndumva ntakosa ukora gusa uzirinde abashyitsi b’igitsina gabo kuko byaba bibi cyane. Icyo ugomba gukora : 1) Gerageza kugabanya ikaze uha abagusura ujye usurwa gacye gashoboka kandi abagusura ntibakabigire akamenyero ujye wemerera uwo bigaragara ko ataheruka kugusura. 2) Panga amasaha yo gusurwa kandi ibiganiro bijye biba bigufi nibiba ngombwa umushyitsi atahe kare umugabo wawe ataraza. 3) ujye wirinda kwakira abashyitsi ukoresheje amafaranga menshi kuko biragaragara ko nabyo byamubabaza. 4) muzabiganireho nubona yanze guhinduka ukomeze ukurikize izo nama, kandi nawe nujya ugira uwo usura Ujye ubikora mu bwenge ngo utamubangamire ariko uzirinde kubwira inshuti zawe ko umugabo wawe adakunda abashyitsi ujye ubabwira ko aba ananijwe n’akazi, kugirango batazaguha akato n’urugo rwanyu. Murakoze.
-
Njyewe ndumva impamvu adashaka ko inshuti zawe zigusura nuko yagushatse nubundi uri wa mukobwa wibebera mubigare byabakobwa kandi akabona ntanyungu mukura mubyo mukora buretse ibikorwa bibi niyo mpamvu izo nshuti zawe atazikunda, kandi ikindi buriya abona utajya ukura mumutwe nubundi naho ushakiye ugishaka kujya muri ibyo bigare,rero inama nakugira nuko wasubiza amaso inyuma ukareba koko nimba abo wita inshuti mubyukuri ari inshuti nyazo kuburyo wazizera cg ugashaka izindi nshuti zikungura ubwenge atari zazindi zambere zikujyana mungeso mbi.urakoze kubyumva
-
None se inshuti zawe azigaya iki ? Ntabwo byumvikana ko umuntu yakubuza gusurwa ntacyo anenga abo wita insuti.iyo inshuti zawe zigeze iwawe se zitwara zite ? zimenya ko washatse cg bagira ngo uracyari nka mbere ? none se yari azizi mbere yuko mubana, bwo se yazitwarahaho ate ?
umugabo wawe se arakuruta mu myaka, murangana bimeze bite ?
hanyuma sinzi niba uwo mugabo mwarabanye muziranye neza. uretse iyo baje mu rugo uzi neza ko ntahandi aziranye nabo bantu yanga ko babasura ? ibyo nabyo ugomba kubigenzura. asanzwe abazi ari nkabakobwa yigeze gushaka wenda bakamwanga cg akabona badahuje byaba byumvikana ko atabashaka iwe kuko wenda bimutera ipfunwe.
Niba umugabo yarakubwiye icyo abahora, uzafate umwanya ubitekerezeho urebe ko nta kuri afite. hari inshuti zagusenyera ubwo ibyo ugomba kubyitaho.
niba atarabikubwiye uzabimubaze kandi azaguhe igisubizo. uzamubwire ko bikugoye kumva icyo agusaba igihe nta gisobanuro aguhaye. hanyuma ugomba kumenya ko natangira gutyo ukamureka bizagera aho bikabatanya. ntabwo uri umwana uri umufasha ntabwo umuntu ukuze bamubuza ikintu nta mpamvu. ntabwo bamutonganya ngo yakoze ikintu. baramuganiriza nkabantu bakuze bungurana ibitekerezo. ubwo ucyubaka ugomba kubyitaho kuko bino bigeza ingo kure.
umugabo ushaka kuguca ku bantu nta mpamvu ni ukumwitondera kuko akenshi bishyira ku ihohoterwa mu ngo.
none se uretse inshuti zawe abo mu muryango wawe bo abareba ate ?
inkuru yawe ibuze ibintu byinshi byatuma abantu baguha inama ifashe. ugaruke ubisobanure tugire aho duhera.
-
-
Ikibaxo turagihuje muvandi ihangane,gewe niwacu yarahambujije,iyo abange abo murugo bansuye arabasekera ariko bahava NGO ntibagira icyo bakora,dufite icyo gukora niyo ahasanze umu client uyu munsi nejobundi akayahusanga,ararakara yanamusuhuza akamwihorera ubwo murugo iyo dutashye ntituryama,navuze icyo bakora buretse Imana yo nyine gusa,on ngeze gutaha ubukwe bwa musaza wange twajyanye ariko twaratashye arankubita ntwite India ivamo NGO sinkajye mubantu mbamberekako babonye umugabo,muvandi zubakwa kwinshi nange narumiwe nkomezwa no kwishyura mu Mana niyo mushobola byose nawe rero senga.cyane harubwo wowe yazahinduka dore ko mukiribato
-
-
umva ubaha umugabo wawe ibyo agusaba ubimuhe abo bacuti bawe sibo bazakubakira, nusenya bazaguseka kandi bazakuvaho, icyiza rero ni ukumvira umugabo wawe rwose, kukubuza kuzivugisha hari impamvu aba atazishaka kandi ikomeye,
zimwe mu mpamvu atazishaka nuko ushobora kuba warashyingiwe warakunda kwidagadura,gusohoka,kujya mu tubyiniro, kunywa inzoga,waratakaje ubusugi kd warabigizemo uruhare,kuba warakundaga ibigare,....
none rero ubaka urwawe ureke abp bacuti bawe, uhindure uko warubaho mbere yo kubaka. urakoze
-
-
Yewe uwo mugabo noneho arandangije pe. Amoko aragwira. Umuntu wanga abashyitsi mu rugo se yumva muzibana kuri iyi si mwenyine. Urugo rwubakwa na 2 kandi rukagira inshuti. Abakubwira ngo ugabanye ikaze bo baragushuka pe. Ariko uzi umuntu uguha umwanya we akagusura muri iyi Kigali ? Ibaze ubyaye ukava ku kiriri ukonsa ugacutsa ntihagire umuntu n’umwe uza kugusura ! Ibaze ugize ibyago ntihagire n’umwe uhagera ! Umuntu washubije inyuma mu mahoro se ugirango mu byago yahagera ?
Jye ndumva agufata nk’umwana utazi guhitamo inshuti kandi ibyo nabyo ntiyabigira rusange ngo aguce ku bantu bose. Hari uwo afiteho ikibazo arakubwira uti uriya muntu umwitondere si umuntu mwiza ariko ntabwo wabuza abantu kugusura pe. Ubwo se mwebwe nta muntu musura ?
Uzamwegere muganire umubaze impamvu adashaka ko urugo rwanyu rugendwa niba ari ikibazo afite ku muntu runaka cyangwa niba ariko ateye. Uzamubwire uti umugabo umwe agerwa kuri nyina kandi abantu ni abandi
-
Sha vraiment mwakoze cyane ku nama zanyu rero njye nakuze nta bigare ngira bigira imico mibi abashuti banjye ni abo twagiye turirimbana muri za chorale. Gusa we ankundira abo mu muryango iyo baje ana depensa amahera menshi abakira. Abo adashaka ni abatari aba familiers.Nta gitsina gabo kijya kinsura usibye ko ntanabyemera. We imyumvire ye yumva umuryango we umuhagije donc ntawo hanze yamufasha ikintu. Naho kumenyana twari tuziranye ariko umuntu ni mugari kuko kuva 2002 twari tuziranye
-
narinziko ari urwange gusa !!!! ihangane bibaho nange maze 20ans nubatse sinsurwa ariko we abo ashatse baramusura (abacuti be ) ntawe ngeraho kuko sinamusaba itike ko ngiye gusura kanaka mbese narumuwe !!!kandi igitangaje nabene wacu iyi baje aduta muri salon akigira mu cyumba !!! nkubu maze imyaka ntagera iwacu kandi mfite umuryango nubwo nta babyeyi ariko abandi barahari !!!! jya ubyereka Imana niyo izi byose !!!
-
Nibyo umuntu ni mugari pe gusa hari icyo namenye nuko kubaka urugo ari uburyarya ataribyo ntimwabyumva kimwe abantu ujye ureka bagusure adahari kdi nawe niba ukora ujye ugerageza frws yawe uyakoremo igikorwa kigaraga ubona ko ashima nyuma ubundi uzamusohokane muganire umubaze abashyitsi akunda uko bameze nyuma bizatuma umenya impamvu yabyo niwumva atabakunda nyine bizagusaba imbaraga zo kujya umwerera imbuto cyane kugirango abone ko utandukanye nuwo yakubonagamo icyo gihe bizatuma umukundisha abantu b inshuti zawe kdi nawe wite kunshuti ze cyane
naho gukurira murusengero nshuti nibyo kwitondera kuko niho haba abantu birirwa mungo zabandi bidafite gahunda nanjye ndakijijwe ariko urukururano rwabo sindukunda pe.


text:
Ngabo Medard Jobert uzwi ku mazina ya Meddy yamaze kwemeza ko agiye kuza I Kigali mu gitaramo cya Bralirwa cyiswe Mutzig Beer Fest kizabera I Nyamata. Akaba asaba abagore n’abagabo kucyitabira kuko Kigali izaba yahiye.
Ngabo Medard Jobert uzwi ku mazina ya Meddy yamaze kwemeza ko agiye kuza I Kigali mu gitaramo cya Bralirwa cyiswe Mutzig Beer Fest kizabera I Nyamata. Akaba asaba abagore n’abagabo kucyitabira kuko Kigali izaba yahiye.
Meddy usanzwe yibera muri Amerika kuva mu 2010 kuva icyo gihe yari atarongera kugaruka mu Rwanda. Kuba agiye kugaruka mu Rwanda ni andi mahirwe agize yo kongera guhura n’inshuti ze ndetse n’abavandimwe.
Mu minsi ishize nibwo abashinzwe gutegura ibirori bya Mitzing Beer Fest batangaje ko Meddy ariwe muhanzi uzaza kuririmba muri ibi birori gusa nyiri ubwite we nta kintu na kimwe yari yakabivuzeho.
Mu gitondo cyo kuri uyu wa mbere tariki ya 21 Kanama 2017, Meddy abinyujije ku rukuta rwe rwa Instagram yashimangiye ko agiye kuza kuririmba mu Rwanda ndetse anagaragaza uburyo yiteguye kuzahatwika.
Yagize ati “Bagore namwe bagabo, nari maze igihe ntegereje iki gitaramo gikomeye mu biroto byanjye, birangiye ngiye kugaruka mu rugo I Kigali mu Rwanda, nditeguye cyane, Kigali igiye gushya, nkumbuye kongera kubona abantu banjye, nimubwire inshuti zanyu ko ngarutse mu rugo, ndabakunda cyane.”
Uretse Meddy ugiye kuza mu Rwanda, The Ben nawe mu cyumweru gishize yasesekaye i Kigali aho yaje kuririmba mu bitaramo binyuranye.
Meddy ni umuhanzi nyarwanda uririmba mu njyana ya R&B na Pop akaba azwi cyane mu ndirimbo nka Slowly, Burinde Bucya, Nasara, Akaramata, Amayobera n’izindi nyinshi zabiciye bigacika mu gihugu cy’u Rwanda.
Nkindi Alpha
Ibitekerezo
Oh!!!!My God mbega ibintu byiza!!!! Meddy your welcome to your homeland.Twari tugukumbuye cyane. Feel at home Kanda hano umusubize
Mbabajwe n'abantu badategera ururimi rw'iwabo,gutwika ntabwo ari muri sens yo konona ivyubatswe ahubwo aravuga kuza akaririmba mukaryoherwa n'abundi mwari kwishimira konger kumubona murwanda ari muzima,ark muramenye abakobwa mutazirwaza kugira mubone uko mwamuhobera!!! Kanda hano umusubize
Yoha bibay byab byiz kuo turagukumbuy cyne mss u Kanda hano umusubize
Yebabaweee!!! Ahwii!!! Imyaka7 Yosetutamubonanikaribu muvandimwe Iwacuntamahwa Tambukantacyigukanga Ndagukundacyaneeeee!!!Meddy .Nanjye Ahondinishimiyekukubonakabisa Gwi No Udutaramire Turyoherwe Gubwaneza .. Kanda hano umusubize
kumuyambira ntakibazokirimo nanjye namuha ihobe kuko ndamwemera Kanda hano umusubize
Uyu witwa Karara ashobora kuba afite ubumuga bwo mu mutwe nikibazo cyo kutamenya gusesengura, mbere yo kumwita imbwa wari kubaza abamutumiye impanvu bemeyeko aza gutwika "ibyo wubatse" Mwagiye muvuga mumaze gutekereza koko? Wama Meddy ngwino uhatwike turana gukumbuye Kanda hano umusubize
Uyu witwa Karara ashobora kuba afite ubumuga bwo mu mutwe nikibazo cyo kutamenya gusesengura, mbere yo kumwita imbwa wari kubaza abamutumiye impanvu bemeyeko aza gutwika "ibyo wubatse" Mwagiye muvuga mumaze gutekereza koko? Wama Meddy ngwino uhatwike turana gukumbuye Kanda hano umusubize
Uyu witwa Karara ashobora kuba afite ubumuga bwo mu mutwe nikibazo cyo kutamenya gusesengura, mbere yo kumwita imbwa wari kubaza abamutumiye impanvu bemeyeko aza gutwika "ibyo wubatse" Mwagiye muvuga mumaze gutekereza koko? Wama Meddy ngwino uhatwike turana gukumbuye Kanda hano umusubize
ndasubiza by kagabo usome Matayo27:48 ;imigani23:21;1peter5:8mariko15:23yesaya5:22 Aho hose havuga ko ubusinzi ari bubi ayo masomo bazabona ishyano abigira intwari zo kunywa ibisindisha.kandi umenye ko Imana yanga abantu bagoreka ijambo ryayo abandika imana bivuga ikigirwamana wize he?kubeshya abantu gusa ujye umenya ibyawe ureke gutukana. Kanda hano umusubize
KARIBU UMUHUNGU WACU TUKURI INYUMA IJANA KWI JANA MEDDY TURAGUKUNDA PEE Kanda hano umusubize
Nabanguke Abakobwa Baramutegereje Kanda hano umusubize
Meddy Ndamukunda Ahogoza Neza Naze Turamukumbuye Naho Mwebwe Mukunda Gukurura Amatiku Sibitecyerezo Muba Mutanga Gutwika Avuga Nukuza Kurimba Mukanezerwa Kanda hano umusubize
Dukurikije ibyo Pastors n'aba Sheikhs bigisha,kwamamaza INZOGA ni ICYAHA gikomeye. None dore Bralirwa,Meddy n'abafana be,bagiye "gukora icyaha" bamamaza MUTZIG !! Ariko se koko, Bible ivuga ko kunywa inzoga ari icyaha,cyangwa ni "wishful thinking and blind fanatism"?? Nta hantu na hamwe Bible ivuga ko "kunywa inzoga" ari icyaha.Ahantu henshi cyane muli Bible,havuga ko UMUKRISTU ashobora kunywa VINO nkeya.Ndetse Bible ivuga ahantu henshi yuko imana iha INZOGA abantu ikunda,ariko ikavuga ko ABASINZI batazaba mu Bwami bw'imana (1 Abakorinto 6:9,10).Rwose ndabasabye,musome aya masomo ya Bible,aho gupfa gukurikira Pastors banyu.Byagaragaye ko batabonye icyacumi mutakongera kubabona. Aya masomo akurikira,imana itwemerera kunywa VINO nkeya: Tito 2:3 na 1 Timote 3:8. Muli 1 Timote 5:23,imana yasabye TIMOTE kunywa Vino nkeya ngo adasinda. Muli Gutegeka 14:26 na Yesaya 25:6,imana yahaye INZOGA abantu ikunda.Muli Matayo 11:18-19,havuga ko YESU nawe yanywaga VINO.Ndetse ayiha abantu mu bukwe bw'i KANA.Nubwo Pastors babeshya ko yatanze umutobe.Iyo biza kuba Umutobe,BIBLES zo mu Cyongereza zari kuvuga JUICE aho kuvuga Wine.Rwose mujye mwiga neza Bible,aho gupfa kwemera ibyo Pastors bigisha.Namwe muzi amahano bahora bakora,barwana,biba amafranga cyangwa bivanga muli Politics.Barangiza bakiyita Abakozi b'imana,mu gihe Bible ibita "Abakozi b'inda zabo" (Abaroma 16:18). Kanda hano umusubize
Gutwika Meddy yashatse kuvuga,ntabwo ari "to burn".Yashatse kuvuga "Gushyushya abantu". G Kanda hano umusubize
Iyi mbwa itwika kigali izi uburyo kuyubaka byatugoye Kanda hano umusubize
Imbwa niwowe utazigutekereza azabaje kudushimisha your wlcm meddy Kanda hano umusubize
ese waramurushije? Kanda hano umusubize
ahawe ikaze murwamubyaye ariko ntazeze aje kudutwikira. kigali ahubwo azaze aje kudushimisha Kanda hano umusubize
twishimye cyane medd azaza ryari tura mutegereje Kanda hano umusubize
meddy tumuhaye ikaze kugaruka Murwanda turamwishimiye kandi turamukunda murakoze Kanda hano umusubize
kwinjira nangahe Kanda hano umusubize
ikaze murwawe mwana. turskwemera hano mu Rwagasabo. Kanda hano umusubize
Ndamukunda iyo azakubimenya yarikuzagera no muri congo kin nalingaka medy mingi%100 Kanda hano umusubize
Waoooo welcome turakwishimiye kbx Kanda hano umusubize
haahahhah murasetsa azayitwikisha iki ubwo ra. utwika ntitumushaka ndandambara yandera ubwoba Kanda hano umusubize
Ariko nkumuntu and banditse iyi nyito yamagambo ngo medy azaza gutwika kigali iyo nimvugo ahubwo niba ariko yagutumye abashinzwe umutekano bagombye kuba bagutaye muri yombi ugasobanura uburyo umuntu azazanwa no gutwika kigali ntimugakabye iyo simvugo ikwiye umunyarwanda Kanda hano umusubize


text:
Mani Martin abinyujije muri kompanyi nshya ya MM Empire (Mani Martin Empire) yatangiye gufasha Yemba Voice itsinda ry’abahanzi banamubaye hafi mu bitaramo byo kumurika Album ye nshya, kuri ubu abinyujije muri iyi kompanyi ye akaba yaragize uruhare mu gufasha aba basore gukora no gushyira hanze indirimbo yabo nshya ‘Go Down’ bakoranye na Riderman.
Abagize itsinda rya Yemba Voice bari gufashwa bya hafi na MM Empire
Twifuje kumenya niba mu by'ukuri aribyo maze tugerageje kuganira na Mani Martin ntiyemera ko tuganira ariko ntiyanahakana aya makuru, aha akaba yagize ati” Byashoboka, ariko igihe cyo kubitangaza ntikiragera…” kuri ubu itsinda rya Yma Voice ni rimwe mu bahanzi bashya bari muri muzika nyarwanda bazwiho ubuhanga ntashidikanywa. Yemba Voice bakoranye na Mani Martin ibitaramo byose byo kuzenguruka igihugu aho bagiye berekana ubuhanga budasanzwe bafite muri muzika ndetse n’impano zabo.